Makanan Terjatuh! Peraturan yang mana nak guna?

Bayangkan anda sedang memegang donat kegemaran untuk dinikmati. Dalam keadaan teruja dan gelojoh, donat tadi terlepas dari tangan anda lalu bergoleklah ia di atas lantai. Sekarang anda berada dalam dilema. Hendak dikutip dan makan, atau tidak makan? Itu persoalannya.

Pastinya ramai daripada kita pernah mengalami dilema sebegini. Dan pasti juga masing-masing daripada kita ada peraturan yang kita tetapkan sendiri apabila keadaan ini berlaku. Sama ada ia peraturan 3 saat, atau 5 saat, atau 10 saat, mahupun peraturan 0 saat; ini terpulanglah kepada kepercayaan masing-masing. Asal usul peraturan ini sangatlah misteri malah ia melangkau sempadan antarabangsa dan turut wujud di negara-negara lain.

Tetapi asas kepada peraturan makanan yang terjatuh ke atas lantai ini amatlah mudah. Di atas lantai tempat kita berpijak terdapat banyak mikroorganisma atau disebut juga oleh orang awam sebagai kuman yang tidak kelihatan. Dan disaat donat tadi jatuh bergolek di atas lantai, mikroorganisma ini perlu mengambil masa untuk mengenalpasti dan mengerumuni donat itu. Maka bermulalah count down yang mewujudkan peraturan tersebut. Tidak kira anda seorang saintis atau orang awam, yang pasti adalah kita semua boleh bersetuju bahawa mikroorganisma atau kuman sebenarnya tidak pandai mengira seperti manusia.

Sebenarnya telah banyak eksperimen yang dijalankan untuk menjustifikasi peraturan 3 saat, 5 saat, atau 10 saat setelah makanan jatuh ke atas lantai. Kebanyakan daripada kita berpendapat jika makanan yang jatuh ke atas lantai itu dikutip secepat mungkin maka mikroorganisma tidak akan sempat untuk melekat padanya.

Mikroorganisma secara hakikatnya terdapat hampir di semua permukaan termasuklah pada kulit manusia dan bukan hanya di atas lantai. Dan di atas lantai pula tidaklah terdapat mikroorganisma yang sentiasa menunggu makanan jatuh untuk dikerumuni. Walaubagaimanapun, satu perkara yang pasti adalah apabila makanan jatuh ke atas lantai ia akan diliputi kekotoran. Dan kekotoran inilah yang sering mewujudkan dilema dikalangan kita dan secara tidak langsung dikaitkan dengan kehadiran mikroorganisma pada makanan tersebut. Disebabkan kekotoran yang berlaku ini jugalah maka ada diantara kita yang lebih tegas pendiriannya dan menggunapakai peraturan 0 saat. Bermaksud setiap makanan yang jatuh ke atas lantai akan terus dibuang ke dalam tong sampah.

Secara umumnya, eksperimen-eksperimen yang telah dijalankan bersetuju bahawa mikroorganisma akan melekat pada setiap makanan yang terjatuh ke atas lantai tanpa mengira berapa saat telah berlalu. Berapa besar populasi mikroorganisma yang melekat pada makanan yang jatuh itu pula bergantung kepada jenis makanan tersebut. Makanan dalam bentuk yang lebih kering seperti biskut dan ayam goreng secara saintifiknya akan diliputi populasi mikroorganisma yang lebih rendah berbanding dengan makanan yang basah atau lembap seperti dodol dan mee goreng. Di samping itu, faktor lain yang mempengaruhi jumlah populasi mikroorganisma pada makanan yang terjatuh ke atas lantai adalah jenis permukaan seperti karpet, lantai jubin dan lantai kayu. Dapatan kajian menunjukkan pemindahan mikroorganisma dari permukaan lantai jubin dan lantai kayu kepada makanan adalah lebih tinggi berbanding permukaan karpet. Tetapi ini juga bergantung kepada berapa kerap seseorang itu membersih atau mencuci lantai mereka. Dalam kata lain, pemindahan mikroorganisma pada makanan yang jatuh ke atas lantai berlaku sebaik sahaja ia bersentuhan dengan permukaan lantai dan ditambah juga dengan kekotoran yang mungkin berlaku. Namun satu persoalan yang lebih penting adalah; adakah makanan yang telah terjatuh ke atas lantai selamat untuk dimakan?

Hakikatnya, jawapan kepada persoalan ini agak rumit dan subjektif. Malah para saintis yang menjalankan eksperimen-eksperimen ini juga mempunyai pandangan, pendirian serta amalan yang berbeza walaupun setelah mengetahui dapatan kajian mereka. Suatu yang pasti adalah manusia tidak dapat menyembunyikan diri daripada mikroorganisma yang berada di sekeliling kita.

Seseorang itu boleh makan makanan yang terjatuh ke atas lantai sepanjang hidupnya dan tidak pernah jatuh sakit. Ada juga saintis yang mempercayai mikroorganisma yang dipindah kepada makanan yang jatuh ke atas lantai boleh juga menyumbang kepada perkembangan sistem imun badan yang sihat untuk manusia. Apa yang mungkin adalah jawapannya bergantung kepada keadaan kejadian itu berlaku dan pendirian masing-masing. Jika kejadian makanan terjatuh itu berlaku di atas lantai di dalam rumah, bermakna tuan rumah lebih arif dengan keadaan kebersihan rumahnya. Dan sekiranya makanan yang terjatuh itu boleh dibersihkan serta tidak berubah rasa dan rupanya, jadi terpulanglah kepada tuan punya badan untuk membuat keputusan. Tetapi sekiranya kejadian ini berlaku di luar rumah atau berlaku di tempat yang nyata kotor, sudah pasti kita boleh membuat pertimbangan yang sewajarnya supaya makanan yang kita makan tidak mendatangkan kemudaratan.

Lebih menarik lagi apabila sebahagian daripada dapatan kajian yang telah dijalankan mendapati adanya mikroorganisma pada makanan yang diuji walaupun ia tidak dijatuhkan di atas permukaan lantai. Ini bermakna sebarang kemungkinan yang menyebabkan wujudnya mikroorganisma pada makanan yang kita hidangkan boleh berlaku sama ada ia datang dari kain pengelap pinggan, pinggan yang digunakan, kelengkapan dapur dan sebagainya. Jadi, sekiranya di masa akan datang anda terlepas jatuh donat kegemaran ke atas lantai maka buatlah keputusan sebaiknya. Wallahua’lam.

Dawson P, Han I, Cox M, Black C, Simmons L. Residence time and food contact time effects on transfer of Salmonella Typhimurium from tile, wood and carpet: testing the five-second rule. J Appl Microbiol. 2007 Apr;102(4):945-53.Bethany Brookshire. The five-second rule: Microbes can’t count. – Science news for students.Melissa Hogenboom. What really happens to food when you drop it on the floor. – BBCSarah Whitman-Salkin. Scientists Study What to Do If You Drop a Cookie on the Floor. https://www.nationalgeographic.com/news/2014/3/140315-five-second-rule-bacteria-food-safety/Caroline Praderio. What Happens If You Eat Food That Fell on the Floor?  – Prevention


Apakah itu Big Data dan Kepentingan nya

Dalam beberapa tahun kebelakangan ini, data raya atau lebih dikenali sebagai ‘Big Data’ semakin dikenali dan digunakan dalam pelbagai bidang seperti sains komputer, perubatan, kewangan dan perniagaan. Big Data dihasilkan dari pelbagai sumber termasuk media sosial dan transaksi mudah alih.

Berdasarkan kajian yang telah dijalankan pada tahun 2018, Google memproses 3.5 bilion carian setiap hari dan pengguna Facebook memuat naik 300 juta gambar, 510,000 komen, dan 293,000 kemas kini status. Perbadanan Data Antarabangsa (IDC) menganggarkan bahawa jumlah data yang dihasilkan akan berlipat ganda setiap 2 tahun. Bayangkan, pada tahun 2020, berapakah jumlah data yang dihasilkan oleh setiap orang?

Fenomena Big Data telah menghasilkan exabyte data setiap hari atau mungkin lebih lagi. McKinsey Global Institute (MGI) telah mendefinisikan Big Data sebagai “satu set data yang saiznya melebihi kemampuan alat perisian pangkalan data khas untuk mengumpulkan, menyimpan, mengurus dan menganalisis data”.

Secara umumnya, Big Data merujuk kepada kumpulan data yang besar dan kompleks yang sering digunakan untuk proses analisis. Ciri-ciri Big Data menumpukan pada lima V iaitu Volume, Velocity, Variety, Value dan Veracity.

Volume – merujuk kepada saiz data yang diperolehi. Ia merupakan ciri terpenting dan tersendiri dalam Big DataVelocity – merujuk kepada kecepatan data; seberapa cepat data dikumpul, disimpan, dianalisis dan dilihatVariety – merujuk kepada jenis data yang dapat diproses; terdiri daripada jenis data berstruktur atau tidak berstrukturValue – merujuk kepada nilai data yang dikumpulkan dalam membuat keputusanVeracity – merujuk kepada kebolehpercayaan terhadap data untuk membuat keputusan

Proses dalam Big Data

Bagaimanapun, Big Data bukan hanya mengenai saiz data sahaja semata-mata, tetapi juga mengenai proses yang dilalui oleh data dari pengumpulan data hingga visualisasi data. Pertumbuhan data yang pesat mendorong peluang untuk perniagaan sekiranya data yang dikumpulkan digunakan dan dianalisis dengan betul. Pengumpulan data merangkumi seberapa cepat data tersebut diambil dan disimpan. Selanjutnya, setelah data disimpan, data akan dibersihkan, disaring dan disusun untuk tujuan analisis.

Kemudian, data akan diproses berdasarkan algoritma yang sesuai untuk menganalisis data dengan betul berdasarkan output yang diinginkan. Walaupun proses menyimpan dan menganalisis data menjadi lebih mudah dengan Big Data, maklumat yang diproses tidak akan berguna melainkan dapat memvisualisasikan maklumat yang diperlukan. Visualisasi data sangat penting untuk membantu organisasi membuat keputudan secara tepat.

Proses di dalam Big Data

Big Data banyak digunakan dalam bidang kewangan terutamanya untuk meningkatkan pengesanan penipuan. Untuk mengesan dan mencegah penipuan, Big Data menganalisis pola data transaksi masa nyata dan mencari korelasi antara pelbagai sumber.

Tingkah laku pelanggan semasa melakukan transaksi akan direkodkan dan dianalisis untuk mengenal pasti corak bagi pelanggan. Penggunaan Big Data di institusi kewangan mampu mengenal pasti corak yang berkaitan dengan penipuan dan mengetahui transaksi baru yang sesuai dengan model corak. Jika terdapat sebarang transaksi diluar corak, ini menunjukkan bahawa akaun itu mungkin sedang digodam.

Selain itu, Big Data juga digunakan dalam industri kesihatan yang merupakan salah satu bidang pelaburan yang penting. Dalam industri kesihatan, aplikasi Big Data adalah untuk mengumpulkan maklumat pesakit seperti maklumat demografi dan keperluan pesakit untuk menentukan perkhidmatan, meramalkan dan mencegah krisis. Selain itu, Big Data biasanya digunakan sebagai analisis ramalan untuk penyakit. Ini akan meningkatkan pengawasan kesihatan masyarakat dan pengembangan vaksin untuk penyakit yang disasarkan.

Big Data juga sangat penting untuk industri perniagaan runcit bagi menganalisis tingkah laku pelanggan di kedai. Data ini sangat berharga bagi pemilik kedai untuk memperbaiki susun atur kedai, susunan produk dan kedudukan rak. Disamping itu, ia digunakan untuk memahami kesihatan kewangan sebuah kedai, memaksimumkan permintaan produk dan promosi untuk mendorong penjualan maksimum. Berdasarkan analisis yang dijalankan, harga produk juga boleh berubah berdasarkan pola permintaan pasaran dan perubahan produk.

Kelebihan Analisis Menggunakan Big Data

Terdapat beribu-ribu kedai dengan beribu-ribu produk, berjuta-juta pelanggan dan transaksi berbilion dolar dilakukan setiap hari. Sejumlah besar maklumat yang dihasilkan tidak mungkin dapat dikumpul, diproses dan dianalisis oleh kebanyakan organisasi pada masa kini. Penggunaan Big Data dalam runcit boleh dibahagikan kepada lima kategori iaitu; pemasaran, operasi kedai, strategi dan perancangan, rantaian bekalan, dan penjualan barang. Permintaan untuk semua maklumat ini penting untuk memahami, meramalkan dan menetapkan tingkah laku pelanggan dalam pembelian.

Sebagai contoh, Amazon adalah peruncit dalam talian terbesar yang menggunakan Big Data dan menggunakan platform cloud untuk membantu menaikkan jualan mereka. Amazon mengumpul data dari pelbagai sumber melalui pelbagai saluran seperti e-mel, web dan web mudah alih untuk mengenal pasti dan memahami profil pelanggan. Tingkah laku sosial, sejarah penyemakan imbas dan tingkah laku pembelian pelanggan dianalisis untuk membentuk corak tingkah laku pelanggan dengan ideal. Amazon telah dikagumi sebagai salah satu industri yang menggunakan data pelanggan untuk memperibadikan hasil carian semasa melayari, memberikan cadangan produk dan menentukan saluran pemasaran yang berkesan.

Ketepatan ramalan dalam Big Data dapat membantu organisasi dalam membuat keputusan dengan lebih yakin dan meningkatkan kecekapan operasi. Dalam situasi kini, penggunaan Big Data sangat penting terutamanya bidang-bidang penting dalam negara seperti perniagaan, kesihatan dan kewangan. Pengambilan keputusan yang lebih pantas dan tepat sangat penting untuk memastikan pembaziran dapat dikurangkan dan seterusnya meningkatkan produktiviti organisasi.

Edgell Knowledge Network. (2014). 3rd Annual Analytics in Retail Study. Deerfield,Illinois.EY. (2014). Big data Changing the way businesses compete and operate. United KingdomGuterrez, D. D. (2014). InsideBIGDATA Guide to Big Data for Finance. Dell, Intel.Hadi, H. J., Shnain, A. H., Hadishaheed, S., & Ahmad, A. (2014). Big Data and Five V’s Characteristics. Proceedings of IRF International Conference, (pp. 29-36). Tirupati, India Oracle. (2015). Improving Retail Performance With Big Data. Oracle.Raghupathi, V., & Raghupathi, W. (2014). Big data analytics in healthcare: promise and potential. Health Information Science and Systems.


Betulkah Daging Kambing Kurang Kolesterol?

Daging kambing dikatakan merupakan makanan sunnah yang menjadi kegemaran Nabi Muhammad SAW. Daging kambing justeru dipercayai mengandungi kolesterol yang kurang jika dibandingkan dengan daging yang lain seperti lembu, khinzir, ayam dan arnab. Teruskan membaca artikel ini untuk mengetahui benarkah daging kambing kurang Kolesterol ataupun tidak?

Kolesterol di dalam Daging Kambing

Kandungan kolesterol di dalam daging kambing sebenarnya tidak mempunyai banyak perbezaan berbanding daging-daging yang lain.[2] Pada umumnya kesemua jenis daging merah mempunyai kadar lemak tepu yang tinggi berbanding daging putih(Contoh ayam).[3]

Setiap 100gram daging kambing mengandungi lebih kurang 125kalori berbanding daging lembu dan ayam yang masing-masing yang mempunyai 270kalori dan 150kalori.[4] Kolesterol setiap 100g daging kambing juga mempunyai jumlah yang lebih rendah berbanding daging lain iaitu sebanyak 63 mg, sementara daging lembu dan daging ayam sebanyak 71mg dan 85mg.

Keseluruhannya, 100g daging kambing hanya mengandungi 4.2g lemak, sementara daging lembu boleh mencapai sebanyak 20.6g dan ayam 6.4g. Daging kambing juga merupakah salah satu sumber protein yang baik sama seperti daging lembu dan ayam. Jumlah protein dalam 100g daging kambing ialah lebih kurang 20.9g, manakala daging lembu dan ayam ialah lebih kurang 20.0g dan 22.3g bagi setiap satu.

Setiap hidangan 100g daging kambing boleh memenuhi hampir 50% keperluan harian protein. Jumlah kalori, lemak dan kolesterol bagi setiap daging adalah seperti di bawah:

*Sumber: Komposisi Zat dalam Makanan Malaysia.

Adakah Daging Kambing menyebabkan tekanan darah tinggi dan badan menjadi panas?

Ada sesetengah individu berpendapat bahawa daging kambing merupakan penyebab utama penyakit darah tinggi sehingga menyebabkan pening kepala dan panas badan selepas memakan daging kambing. Namun begitu, daging kambing sebenarnya bukanlah seperti yang diperkatakan. Dalam satu kajian saintifik yang dijalankan di Jepun pada tahun 2012, daging kambing sebenarnya tidak terbukti mempunyai kesan kadar termogenik yang tinggi selepas dimakan.

Efek termogenik ini merupakan kesan metabolisma badan memproses makanan sehingga memberikan kesan haba dan menyebabkan pening kepala bagi sesetengah individu.[1][4] Oleh itu, individu yang terkena gejala hipertensi selepas memakan daging kambing sebenarnya bukanlah disebabkan daging kambing itu sendiri, tetapi disebabkan bahan-bahan yang digunakan ketika memasak daging kambing tersebut.

Cara Memasak Daging Kambing

Daging kambing biasanya dimasak menjadi sate, dibuat gulai kari, digoreng dan dibuat sup kambing. Walaupun masakan tersebut sedap untuk dimakan, kambing yang dimasak tidak semestinya sihat dimakan. Kambing yang dimasak menggunakan minyak yang banyak, penggunaan sos dan  perencah segera, santan dan garam yang tinggi menjadikan daging kambing tersebut mempunyai tinggi lemak dan garam yang mana berisiko meningkatkan risiko penyakit jantung, berlebihan berat badan dan tekanan darah tinggi.

Cara memasak daging kambing yang paling baik ialah dengan cara merebus daging kambing tersebut dengan air dan menggunakan api perlahan. Tindakan memasak daging kambing menggunakan api yang besar dan terlalu kuat boleh merosakkan nutrisi yang ada dalam daging kambing tersebut. Gunakan minyak yang sedikit untuk membuat sup kambing. Daging kambing yang dimasak menggunakan api secara terus juga boleh meningkatkan risiko penyakit kanser terutamanya apabila ada bahagian daging kambing yang terlebih masak dan berwarna hitam turut dimakan.

Gunakan pelbagai perencah asli seperti daun ketumbar, buah pelaga, rempah ratus tanpa menggunakan sos dan perencah segera ketika memasak daging kambing. Jika hendak menggunakan minyak, gunakan minyak yang mengandungi kandungan asid lemak poli tak tepu seperti minyak zaitun. Sukat setiap penggunaan minyak menggunakan sudu kecil untuk mengawal penggunaan minyak. Selain itu, hadkan penggunaan garam dan gula ketika memasak daging kambing agar daging dapat dimakan secara sihat.

Kesimpulannya, daging kambing boleh dimakan dan diambil secara bersederhana mengikut sukatan yang disarankan. Pengambilan makanan yang sihat dan seimbang mengikut pinggan sihat Malaysia dan menggunakan konsep suku suku separuh tetap menjadi keutamaan. Pengambilan daging yang berlebihan akan menyebabkan protein ditukar menjadi lemak seterusnya menyebabkan kenaikan berat badan.

Wakamatsu, J. I., Fujii, R., Yamaguchi, K., Miyoshi, S., Nishimura, T., & Hattori, A. (2013). Effects of meat species on the postprandial thermic effect in rats. Animal Science Journal, 84(5), 416-425.Del Vecchio, A., Keys, A., & Anderson, J. T. (1955). Concentration and distribution of cholesterol in muscle and adipose tissue. Proceedings of the Society for Experimental Biology and Medicine, 90(2), 449-451.Mann, N. (2000). Dietary lean red meat and human evolution. European Journal of Nutrition, 39(2), 71-79.Sunagawa K, Kishi T, Nagai A, Matsumura Y, Nagamine I, Uechi S. Goat meat does not cause increased blood pressure. Asian-Australas J Anim Sci. 2014;27(1):101-114. doi:10.5713/ajas.2013.13325


Penemuan Bersejarah Fosil Stegodon pertama di Malaysia

Baru-baru ini kita dimaklumkan dengan penemuan bersejarah fosil gajah purba Stegodon yang pertama di Malaysia. Fosil ini ditemui di sebuah gua batu kapur yang terdapat di Gopeng, Perak oleh sekumpulan penyelidik dari Universiti Malaya (UM).

Ketua penyelidik iaitu Dr. Ros Fatihah Muhammad dari Jabatan Geologi UM dan Lim Tze Tshen, pakar paleontologi vertebrata dan zoo-arkeologi dari Persatuan Paleontologi Malaysia menganggarkan bahawa fosil berkenaan berusia 30,000 hingga 80,000 tahun iaitu pada kala Kuaterner (Quaternary Period). Menurut Dr. Ros Fatihah, ekspedisi mengkali fosil tersebut dijalankan selepas mendapat maklumat daripada kumpulan peneroka gua, Kinta Valley Watch, termasuk kumpulan penyelidik beliau.

Fosil gigi (molar) Stegodon yang ditemui. Sumber: The Star

Dalam satu temu bual bersama akhbar The Star, Dr. Ros Fatihah menjelaskan bahawa fosil tersebut milik Stegodon yang merupakan salah satu genus atau kumpulan spesies jenis probocidea daripada keluarga stegodontidae yang telah lama pupus dan tiada lagi penemuan fosil Stegodon di Malaysia sehingga kini.

Beliau menambah, fosil milik Stegodon yang ditemui tidak sama dengan gajah moden Asia, Elephas Maximus, yang masih wujud di negara kita dari segi morfologi, ekologi dan taksonomi. Kumpulan penyelidik yang diketuai beliau juga menyatakan bahawa kajian ini amat penting dalam memahami sejarah migrasi haiwan purba dan perubahan alam sekitar yang berlaku di rantau Asia Tenggara. Walaubagaimanapun, fosil tersebut setakat ini tidak dapat dikaitkan dengan laluan migrasi manusia purba.

Dr. Ros Fatihah Muhammad menunjukkan fosil Stegodon yang ditemui.

Kumpulan penyelidik Universiti Malaya sedang mengeluarkan fosil Stegodon di gua batu kapur Gopeng, Perak. Sumber: The Star

Selain itu, menurut Lim Tze Tshen, proses identifikasi fosil tersebut turut dibantu oleh dua orang pakar dari Fakulti Pergigian Universiti Malaya iaitu Profesor Madya Norliza Ibrahim dan Dr Mohd Azmi Abdul Razak yang melakukan proses pengimejan dan mendapati bahawa fosil tersebut berkemungkinan milik Stegodon yang hanya berusia 2 tahun.

Tambah Dr. Ros Fatihah juga, kumpulan penyelidik beliau akan mengkaji dengan lebih lanjut fosil tersebut bagi menentukan usianya secara lebih terperinci. Penentuan usia amat penting bagi membolehkan mereka memahmi taburan spesies Stegodon serta himpunan haiwan-haiwan lain yang hidup ketika hayat Stegodon. Hal ini demikian kerana, fosil tersebut berada dalam satu lapisan stratigrafi yang sama dengan satu lagi fosil yang ditemui oleh mereka iaitu fosil Orang Utan.

Mereka juga akan membandingkan fosil tersebut dengan kajian fosil  Stegodon di negara-negara lain. Selain daripada itu, Dr. Ros Fatihah juga bercadang untuk menghantar spesimen sedimen yang menanam fosil Stegodon bagi tujuan ujian Uranium Series Age Determination melalui kandungan kalsit dalam sedimen itu. Ujian tersebut akan mendedahkan umur minimum fosil tersebut.

Menurut kajian saintis barat, Stegodon mendiami bumi di antara 11 juta tahun hingga kira-kira 4,100 tahun dahulu. Kebanyakan fosil Stegodon ditemui di benua Asia dan Afrika pada strata Pliosen hingga Pleistosen. Saiz sebahagian besar Stegodon dipercayai 4 meter tinggi, 8 meter panjang dan 3 meter lebar termasuk panjang gading. Antara sub-spesies Stegodon yang paling unik ialah Stegodon insularis florensis yang pernah mendiami kepulauan Flores, Indonesia. Ia dikatakan unik kerana saiznya yang kerdil (insular dwarfism).

Mirip gajah moden, Stegodon merupakan haiwan yang pandai berenang. Hal ini demikian kerana kebanyakan fosil mereka ditemui di kawasan pulau di rantau Asia seperti Sulawesi, Timor dan Flores di Indonesia, Luzon dan Mindanao di Filipina, kepulauan Taiwan serta Jepun. Walaupun ketika zaman paras laut rendah, kawasan-kawasan ini tidak mempunyai jambatan daratan yang menghubungkannya dengan tanah besar Asia.

Taburan fosil Stegodon yang pernah ditemui di rantau Asia Tenggara. Sumber: Julien Louys

Antara ciri-ciri yang kerap digunakan untuk membezakan Stegodon dan spesies gajah lain adalah gigi (molar). Kajian daripada University of California Museum of Paleontology, Berkeley menyatakan bahawa Stegodon mempunyai permatang (ridge) gigi yang lebih mendatar manakala gajah biasa kebiasaannya mempunyai permatang (ridge) gigi yang lebih runcing.

Hal ini menunjukkan bahawa Stegodon merupakan pemburu makanan yang pelbagai di persekitaran hutan (Maguire, 2010). Suatu kajian yang lebih awal mendapati Stegodon berkembang biak di kawasan selatan China pada zaman Pliosen berdasarkan kepelbagaian genus di situ sebelum berhijrah ke Asia Tenggara seperti dinyatakan di atas (Saegusa, 1996).

Spesimen molar Stegodon bersama label. Sumber: Som Nath Kundal

Penemuan fosil Stegodon yang pertama oleh Dr. Ros Fatihah dan rakan penyelidk beliau yang lain merupakan suatu penemuan bersejarah dalam bidang Paleontologi negara kita. Hal ini diharapkan dapat menjadi titik tolak kepada penemuan dan pengkajian bukan sahaja Stegodon malah haiwan purba yang lain. Selain itu, perkara ini juga diharapkan dapat membuka mata orang awam akan pentingnya melestarikan gua batu kapur seperti di Lembah Kinta dan melindungi kawasan tersebut daripada aktiviti kuari atau penerokaan yang tidak bertanggungjawab kerana nilai khazanah alam semula jadi yang tersimpan di dalamnya.

Dr. Ros Fatihah juga menyatakan hasrat para penyelidik kepada kerajaan negeri dan pihak berkenaan untuk mewartakan gua batu kapur tersebut sebagai Geotapak Lembah Kinta supaya dilindungi daripada pencerobohan. Saya sebagai seorang ahli geologi juga berharap ramai lagi pakar dan pelajar menjalankan kajian paleontologi seperti ini bagi mengangkat martabat bidang geologi khususnya paleontologi di negara kita.

Hibrahin, M. (2020, October 09). Saintis UM jumpa fosil gajah purba pertama di Malaysia. Retrieved October 18, 2020, from Sinar HarianChonghui, L. (2020, October 09). UM scientists discover fossil of extinct elephant in Gopeng cave. Retrieved October 18, 2020, from The StarStegodon. (n.d.). Retrieved October 18, 2020, from Prehistori FaunaMaguire, K. (2010, November). The Stegodontidae. Retrieved October 18, 2020, from UCMP Saegusa, H. (2020). Stegodontidae and Anancus: Keys to understanding dental evolution in Elephantidae. Quaternary Science Reviews, 231, 106176. doi:10.1016/j.quascirev.2020.106176Saegusa, H. (1996). Stegodontidae: evolutionary relationships.-pp. 178-190 in: J. Shoshani and P. Tassy (eds.): The Proboscidea: Trends in Evolution and Paleoecology


Apakah itu gula tiruan dan Jenis-jenis?

Gula tiruan adalah satu topik yang hangat diperkatakan sebagai pengganti gula. Namun, adakah anda tahu apakah itu gula tiruan.

Ada orang mengambil stevia kerana ingin mengawal pengambilan gula dalam kehidupan seharian. Ada orang mengambil estrak buah Luo Han Guo (Monk fruit) sebagai ganti kepada gula. Stevia dan monk fruit ini ialah antara gula semulajadi yang digunakan sebagai pengganti gula. Adakah anda perasan atau tidak terdapat juga pengganti gula yang boleh digunakan di dalam kehidupan seharian anda.

Gula tiruan atau juga dikenali sebagai pengganti gula ialah kategori pemanis intensif. Ianya dipanggil intensif kerana mampu memberikan rasa manis yang berganda-ganda berbanding gula putih, malah ianya digunakan dalam jumlah sedikit untuk memberikan rasa manis. Gula tiruan ini adalah sejenis gula gantian sintetik yang diperbuat daripada bahan kimia. Namun ianya juga boleh dihasilkan secara semulajadi dari pokok herba dan gula itu sendiri.

Gula tiruan ini di tambahkan ke dalam sesuatu makanan atau minuman untuk memberikan rasa manis kerana gula tiruan ini mampu memberikan rasa yang sama dengan gula putih. Malah, gula tiruan ini mampu memberikan rasa yang lebih manis daripada gula putih. Gula tiruan ini meluas digunakan di dalam produk makanan kerana ianya lebih murah berbanding pemanis semulajadi dan mempunyai nilai kalori yang rendah. Terdapat pemanis yang memberikan kalori yang sangat rendah, dan ada juga yang tiada kalori langsung.

Terdapat pelbagai jenis gula tiruan yang digunakan secara meluas. Di mana gula tiruan ini mempunyai kuasa manis gula yang berganda-ganda dari gula putih. Gula putih (sukrosa) yang selalu digunakan mempunyai kuasa manis bersamaan dengan 1. Kuasa gula ini diukur menggunakan kadar manis relatif. Di mana, kadar manis secara relatif ini diukur dengan membandingkan kepada rasa gula putih.

Aspartame ini mempunyai asid amino di dalam struktur kimianya. Di mana, aspartame diproses di dalam badan dan menghasilkan amino asid iaitu phenylalanine. Aspartame mempunyai kadar manis 200 kali ganda berbanding gula putih. Antara jenama produk ialah Equal, Sugar Twin dan NutraSweet. Pemanis aspartame digunakan pada produk seperti roti dan kek, makanan ringan, yogurt, minuman, dan pencuci mulut.

Namun, aspartame tidak boleh digunakan pada makanan yang dipasteur dan dikenakan haba pada jangka masa yang lama kerana rasa manis itu akan hilang. Aspartame mempunyai rasa yang meyenangkan, tiada rasa masam dan tiada rasa logam (aftertaste). Tidak boleh diambil oleh golongan yang mempunyai penyakit phenylketonuria (PKU).

Acesulfame Kalium juga dikenali sebagai Acesulfame K dan juga Ace K mempunyai kadar kemanisan relatif 150-200 kali ganda berbanding gula putih. Pemanis tiruan dihasilkan dari garam acesulfamate sesuai digunakan di dalam masakan dan produk seperti kek dan roti. Antara produk yang dijual ialah Sweet One dan Sunnet.

Pemanis ini mempunyai kuasa manis 37,000 kali ganda daripada gula putih, merupakan pemanis yang paling manis di dunia. Di dalam struktur kimia advantame ini, terdapat asid amino. Di mana, pemanis yang berasaskan amino asid mempunyai kadar kemanisan relatif yang lebih tinggi berbanding yang bukan berasaskan amino asid. Namun, belum ada jenama produk dikeluarkan untuk menjual advantame.

Advantame ini adalah pemanis yang baru diluluskan pada 2013 dengan sedikit rasa pahit dan masam (aftertaste) setelah digunakan. Advantame ini telah berjaya digunakan di dalam kopi, teh ais, formulasi minuman tepung, gula-gula getah, yogurt dan juga penambah perisa.

Pemanis cyclamate dihasilkan daripada garam cyclamate. Pemanis cyclamate mempunyai kadar kemanisan relatif 30-80 kali ganda daripada gula putih. Antara produk cyclamate ialah Assugrin, Novasweet, Sucaryl, dan Sugar Twin. Pemanis ini mempunyai kadar kemanisan relatif yang lebih rendah berbanding advantame, aspartame, neotame, sucralose dan saccharin kerana tidak berasaskan asid amino.

Cyclamate digunakan di dalam pencuci mulut, makanan terproses, minuman ringan, buah di dalam tin, dan jelatin. Namun, pemanis jenis ini mempunyai sedikit rasa masam. Sering digandingkan bersama sachharin untuk menghilangkan rasa masam tersebut.

Neotame dijual di bawah jenama Newtame, kadar kemanisan relatif 7,000- 13,000 kali ganda berbanding gula putih. Produk ini sesuai dihunakan untuk memasak dan pembuatan roti dan kek. Pemanis jenis ini tidak mempunyai rasa masam atau logam (aftertaste) selepas digunakan seperti jenis pemanis lain.

Neotame digunakan pada produk minuman, sos, yogurt, the lemon, dan juga gula-gula getah. Namun, Neotame juga digunakan sebagai penggalak kepada rasa semulajadi iaitu perisa buah berasid.

Saccharin ini dijual di bawah jenama Sweet’N Low dan Sweet Twin, mempunyai kadar kemanisan relative 240-300 kali ganda berbanding gula putih. Pemanis jenis ini biasa digunakan di dalam minuman jus buahan, makanan terproses,buah terproses, sos, jeli, yogurt dan gula-gula getah

Saccharin ini selalu digandingkan bersama cyclamates and aspartame kerana mempunyai sedikit asid di dalamnya hasil daripada tindak balas kimia semasa pembuatannya.

Sucralose mempunyai kadar kemanisan relatif 400-800 kali ganda berbanding gula putih dan dijual dibawah jenama Splenda dan Sugar Off. Jenis pemanis sucralose telah diaplikasikan penggunaannya di dalam ais-krim, yogurt, buah di dalam tin, biskut, karamel, minuman ringan, dan gula-gula getah.

Boleh ke nak ambil gula tiruan?

Sekiranya dalam kuantiti yang terhad, mengikut beberapa kajian pemanis tiruan ini masih selamat digunakan. Sentiasa bersederhana dalam setiap pengambilan pemanis tiruan ini kerana terdapat pemanis yang mempunyai kontroversi penggunaannya dan kesannya.

Sachharine telah diharamkan penggunaannya kerana terdapat kaitan dengan kanser pundi kencing pada tikus makmal. Sachharine telah dilabelkan sebagai bahan yang menyebabkan kesihatan terjejas. Namun, setelah beberapa kajian dilakukan, penggunaan sachharine telah selamat digunakan di dalam makanan dan minuman di seluruh dunia.

Aspartame dikumuhkan dari badan melalui air kencing dan sachharine boleh melalui dan melepasi plasenta dan boleh di pindahkan dari ibu kepada anak melalui susu ibu. Sistem tubuh badan dan organ bayi tidak matang untuk memproses sachharine. Oleh itu, dinasihatkan tidak mengambil sachharine oleh ibu mengandung dan ibu yang sedang menyusu.

Tinggalkan aspartame bagi pesakit PKU

Selain itu, aspartame tidak boleh di ambil oleh golongan yang mempunyai penyakit phenylketonuria (PKU). Hal ini kerana aspartame ialah sumber phenylalanine. Di mana bagi pesakit PKU ini tidak mempunyai enzim phenylalanine hydroxylase untuk menukarkan phenylalanine yang di makan. Sekiranya berlaku perkumpulan phenylalanine, boleh menyebabkan kerosakan otak dan system saraf.

Kesimpulannya, bersederhana adalah kunci dalam setiap perkara. Walaupun terdapat banyak kontroversi kesan gula tiruan ini, sekiranya di ambil secara sederhana, mampu memberikan manfaat kepada kesihatan kita.

Carocho, M., Morales, P., & Ferreira, I. C. F. R. (2017). Sweeteners as food additives in the XXI century: A review of what is known, and what is to come. Food and Chemical Toxicology, 107, 302–317.Artificial Sweetener: Good or Bad – Healthline


Apakah itu Body Shaming dan Kesannya?

Body Shaming juga dikenali sebagai Kecam Badan mengikut Kamus Dewan Bahasa. Perkara ini kerap berlaku di tempat kerja dan terkadang kita pun tidak mengetahui bahawa perbuatan kita itu adalah body shaming. Artikel ini akan membicangkan secara lengkap berkenaan Body Shaming ini.

“Makin bambam la awak sekarang! Kena bersenam selalu ni bagi kurus sikit.”

“Eeeee kurus sangat awak ni. Kenapa tak makan banyak-banyak lagi? Bagi berisi sikit, baru sihat!”

Ayat-ayat ini mungkin antara ayat yang pernah kita dengari dari semasa ke semasa. Kadang-kadang, setiap hari kita dengar ungkapan ini. Bahkan, kita sendiri mungkin antara penutur-penutur ayat-ayat ini. Sedar atau tidak, ayat-ayat yang disebut di awal artikel ini merupakan contoh-contoh body shaming yang berlaku setiap hari.

Body shaming berlaku apabila seseorang diejek atau direndahkan dengan komen-komen tertentu akibat tidak memenuhi standard masyarakat untuk mempunyai tubuh badan yang “sempurna”. Komen-komen yang diberikan nampak seperti “nasihat” dan disampaikan dengan niat yang baik, agar mereka lebih “bermotivasi” untuk menjadi lebih sihat, tetapi secara sedar atau tidak, tindakan itu sebenarnya memberikan kesan yang negatif. Body shaming berlaku dalam masyarakat kita lebih kerap dari apa yang kita sedari, dan lebih malang, isu ini dianggap “biasa” dan tidak salah.

Salah seorang guru yang sangat saya hormati pernah menyampaikan pesan beliau kepada saya, kita perlu membetulkan yang biasa, dan membiasakan yang betul. Saya sangat setuju dengan kenyataan ini dan ia juga terpakai untuk isu body shaming ini. Isu ini tidak sepatutnya dibiasakan, sebaliknya dibetulkan. Sekiranya kita melihat body shaming berlaku di media sosial atau di sekeliling kita, tidak sepatutnya kita hanya diam dan membiarkan sahaja orang yang melakukan perbuatan berunsur body shaming itu terus dengan perbuatan mereka. Penting untuk kita menyatakan kepada mereka bahawa perbuatan itu adalah salah dan tidak sepatutnya dibiasakan, sama seperti respon kita apabila melihat perbuatan-perbuatan negatif lain seperti mencuri atau menipu. Dengan cara ini, lebih ramai akan menyedari bahawa komen-komen mereka berkaitan tubuh badan atau perwatakan seseorang adalah tidak patut. Tambahan lagi, apabila kita hanya mendiamkan diri, ia sama seperti kita bersetuju dengan perbuatan itu dan secara tidak langsung, kita menggalakkan perbuatan tersebut.

Body shaming sering disalah faham sebagai berlaku hanya kepada mereka yang mempunyai saiz badan yang lebih besar daripada orang lain. Kerap kali kita menganggap komen seperti “kurus sangat kau ni!” adalah tidak salah, bahkan mereka sepatunya menerima komen tersebut sebagai satu “pujian”. Tanggapan ini adalah salah sama sekali. Komen tersebut adalah sama dengan mengatakan “gemuknya kau ni, kena kurangkan makan ni”. Kedua-duanya adalah body shaming kerana selalunya penerima komen tersebut tidak senang dengan komen yang diberikan dan memberikan kesan negatif kepada diri mereka.

Kesan-kesan Body Shaming Kepada Mangsa

Salah satu tanggapan yang salah berkenaan body shaming ialah, kita menganggap komen-komen yang kita berikan itu akan menjadi satu “motivasi” kepada mereka untuk mencapai tubuh badan yang “sempurna” pada pandangan masyarakat. Sebaliknya, body shaming akan banyak memberikan kesan negatif kepada mangsa. Antaranya:

Perbuatan body shaming akan menyebabkan mangsa lebih stres dan mungkin akan terlibat dengan gejala “stress eating” di mana ia boleh menyebabkan peningkatan berat badanMerendahkan self-esteem dan keyakinan diri seseorang, dan meningkatkan ketidakpuasan imej dan tubuh badan (body and weight dissatisfaction) dan insecurities mangsaMenerima komen body shaming yang terlalu kerap boleh menyebabkan social anxiety. Mangsa akan menjadi tidak selesa untuk bergaul dengan orang lain dan sangat malu dengan penampilan mereka.Meningkatkan risiko untuk mengalami kemurungan (depression)Meningkatkan risiko eating disorder seperti bulimia dan aneroxia

Bagaimana seseorang mengatasi body shame dan menjadi lebih yakin dengan penampilan diri?

Tidak dinafikan, perkara ini adalah sangat sukar untuk kita atasi, lebih-lebih lagi apabila ia turut berlaku dalam keluarga kita sendiri tanpa kita sedari. Ahli keluarga kita dan teman-teman yang rapat mungkin adalah orang yang paling kerap mengeluarkan komen-komen body shaming ini dan menjadikan situasi tersebut sangat sukar bagi kita yang megakibatkan diri semakin hari semakin tidak suka dengan tubuh badan sendiri. Kadang kala, kita sendiri melakukan body shaming kepada diri kita dengan menyebut komen-komen negatif kepada diri sendiri.

Walaupun ada sesetengah kes yang mana ibu bapa mereka sangat berhati-hati untuk tidak melakukan body shaming kepada anak-anak mereka, kadang-kadang perbuatan body shaming itu dilakukan kepada diri mereka sendiri di hadapan anak-anak. Seperti contoh, tidak menghalang anak-anak untuk makan apa-apa sahaja, tapi diri mereka sendiri tidak makan kerana risau diri mereka semakin berisi dan tidak menarik. Situasi ini secara tidak langsung memberikan mesej halus kepada anak-anak yang belajar dari perbuatan mereka. Selain itu, peer pressure, atau tekanan daripada rakan-rakan, sama ada dalam bentuk usikan atau ejekan boleh juga memberikan kesan kepada mangsa.  Jadi, bagaimana untuk mengatasi body shame dalam diri kita sendiri?

Terima diri kita seadanya

Kedengaran seperti klise tetapi, perkara pertama sekali untuk kita menjadi lebih yakin dengan diri sendiri ialah dengan menerima keadaan diri kita seadanya. Setiap daripada kita mempunyai tubuh badan yang berbeza dari yang lain. Kita adalah unik. Mungkin rakan kita mempunyai rangka tubuh badan yang lebih kecil menyebabkan beliau kelihatan lebih kurus, kita mempunyai badan yang lebih “curvy”, orang lain mempunyai bahu yang bidang, dan sebagainya. Metabolisme kita lebih kurang dari orang lain dan pelbagai lagi perkara yang berbeza dalam kalangan kita. Makanya, adalah lebih baik untuk kita menerima dan bersyukur dengan tubuh badan kita.

Walau bagaimanapun, menerima tubuh badan kita seadanya tidak bermakna yang kita tidak berusaha untuk mendapatkan tubuh badan yang lebih sihat kerana Islam mengajar kita untuk menjaga tubuh badan dan kesihatan agar kita boleh melakukan ibadah dengan sempurna. Kita masih lagi berusaha untuk menjaga tubuh badan dan kesihatan tetapi kali ini, kita melakukannya dan pada masa yang sama, masih menyayangi dan menghargai diri kita, sambil menikmati proses kita untuk menjadi lebih sihat.

Setiap hari kita akan berhadapan dengan pelbagai tugasan dan cabaran yang akan memberi kesan kepada kesihatan fizikal dan mental kita, dan body shaming adalah salah satu daripadanya. Oleh itu, antara cara untuk kita mengharungi hari-hari yang mendatang ialah dengan mempraktiskan self-compassion kepada diri kita. Tiada yang lain yang sepatutnya menyayangi diri kita lebih daripada diri kita sendiri. Self-compaasion ialah apabila kita berbuat baik kepada diri kita, mengambi berat dan memahami diri sendiri. Antara cara untuk mempraktiskan self-compassion ialah:

Menyedari kehadiran pemikiran-pemikiran negatif dan self-destruction yang kita ada, dan berusaha untuk membetulkan pemikiran tersebut.Dalam kita cuba mencapai pelbagai jenis objektif kita dalam kehidupan seharian, mahupun objektif jangka masa panjang, kita hendaklah menyedari bahawa adakalanya objektif yang kita hendak capai itu semestinya sangat mencabar dan kita mungkin akan mengalami kegagalan dalam perjalanan untuk mencapai objektif tersebut. It’s not entirely your fault. It’s just hard.Berlainan dengan sangkaan kita dan berdasarkan apa-apa yang dipamerkan di pelbagai media yang ada, kebanyakan daripada kita tidak hidup dalam kemewahan, sangat cantik, mempunyai tubuh badan yang sempurna, atau sentiasa gembira dan bahagia. Kebanyakan daripada kita ini hanyalah manusia biasa dan normal. Cuma yang sempurna dan gembira itu yang lebih banyak ditunjukkan oleh media.Rezeki setiap daripada kita adalah berlainan. Allah telah menetapkan untuk setiap kita rezeki masing-masing. Elakkan membanding-bandingkan diri kita dengan orang lain dan fokus kepada apa yang kita ada dalam kehidupan seharian kita.Nilai diri anda tidak bergantung sepenuhnya kepada penampilan luaran anda sahaja. Fokus untuk membina keyakinan dari dalam diri anda dengan memfokuskan kepada kemahiran atau kelebihan diri anda yang lain. Selain itu, fokus kepada apa-apa pujian atau kebaikan yang telah dilakukan kepada anda oleh orang-orang yang rapat dengan anda dan menyayangi anda.

Ini cumalah sedikit contoh daripada pelbagai cara untuk mempraktiskan self-compassion. Anda boleh merujuk kepada buku-buku atau video di YouTube berkaitan dengan self-compassion untuk mengetahui dan memahami dengan lebih lanjut.

Memberi komen kepada penampilan seseorang sebagai topik perbincangan setelah lama tidak berjumpa kedengaran seperti cara yang paling mudah bagi memulakan perbualan dengan orang sekeliling kita, sama ada kita kenal atau tidak.

Namun, kita hendaklah berhati-hati agar kita tidak menyinggung perasaan mereka tanpa kita sedari dan secara tidak langsung melakukan body shaming kepada mereka. Selain daripada penampilan fizikal mereka, berikan juga perhatian kepada kesihatan mental mereka, terutamanya dalam situasi pandemik sekarang yang semestinya memberikan impak kepada kesihatan mental hampir semua orang. Marilah kita semua, kita jaga kita!

Abrams, A. (2017, October 10). Shutting Down Body Shaming. Retrieved October 3, 2020, from Psychology Today Cantor, C. (2017, July 05). How to Overcome Body Shame. Retrieved October 3, 2020, from Psychology TodayGam, R. T., Singh, S. K., Manar, M., Kar, S. K., & Gupta, A. (2020). Body shaming among school-going adolescents: prevalence and predictors. International Journal of Community Medicine and Public Health, 7(4), 1324.Eckley, A. (2016, May 31). The Harmful Effects Of Body Shaming. Retrieved October 3, 2020, from The Odyssey OnlineEkokotu, E. (2020, July 12). Body Shaming: The Negative Effects and Dangers. Retrieved October 3, 2020, from HealthianEngeln, R. (2018, June 29). You Don’t Have to Feel Beautiful to Care for Your Body. Retrieved October 4, 2020, from Psychology TodayStanford Alumni. (2018, January 25). 6 Ways to Exercise Self-Compassion.TEDx Talks. (2017, December 6). Have You Hated Your Body Enough Today? | Michelle Elman | TEDxCoventGardenWomen. YouTube. The Effects of Body-shaming on Mental Health. (2020, July 24). Retrieved October 3, 2020, Webb, J. B., Fiery, M. F., & Jafari, N. (2016). “You better not leave me shaming!”: Conditional indirect effect analyses of anti-fat attitudes, body shame, and fat talk as a function of self-compassion in college women. Body image, 18, 5-13.Whitbourne, S. (2014, July 26). 10 Ways to Feel Better About How You Look. Retrieved October 3, 2020, from Psychology TodayWiddows, H. (2020, January 10). Be Ashamed of Body Shaming. Retrieved October 4, 2020, from Psychology Today


Hentaman Meteorit di Malaysia: Bukit Bunuh, Perak dan Pulau Langkawi

Atmosfera memelihara bumi dari dihentam meteorit seperti meteorit menghentam bulan, dan planet lain. Tetapi, terdapat juga beberapa meteor yang tidak habis terbakar di atmosfera dan menghentam bumi untuk dijadikan pengajaran oleh manusia. Sehingga tahun 2011, terdapat 182 kawah hentaman meteor yang telah dikenalpasti di bumi iaitu 58 di Amerika Utara, 39 di Eropah, 9 di Amerika Selatan, 19 di Afrika, 30 di Asia dan 27 di Australia. Berdasarkan 182 kawah ini, tiada satu pun kawasan hentaman meteorit di Malaysia yang telah dikenal pasti dan dijumpai oleh penyelidik antarabangsa.

Kawasan hentaman pada masa lalu ini sukar untuk dijumpai akibat dari proses luluhawa, canggaan dan tertimbusnya kawah hentaman dengan tanah. Oleh itu, kaedah geofizik. geologi, geokimia, isotop dan lain-lain telah digunakan untuk mengenal pasti kawah hentaman. Antara kaedah geofizik yang dilakukan untuk mengenal pasti kawah hentaman adalah kaedah graviti, magnet, seismik dan pengimejan perintang elektrik 2-dimensi.

Di Malaysia, kajian mengenai hentaman meteorit ini telah dilakukan oleh para penyelidik dari universiti tempatan. Buat masa kini, dua lokasi hentaman meteorit berserta bukti telah dikenal pasti iaitu di Bukit Bunuh, Lenggong dan Pulau Langkawi.

Hentaman Meteorit di Bukit Bunuh, Lenggong, Perak

Tapak arkeologi di Bukit Bunuh, Lenggong telah ditemui oleh pakar arkeologi Universiti Sains Malaysia iaitu Professor Dato’ Dr. Mokhtar Saidin.  Tapak arkeologi ini memberi bukti bahawa manusia awal telah wujud di Malaysia sejak 1.83 juta tahun lalu dan secara tidak langsung tapak Bukit Bunuh telah diiktiraf sebagai tapak Paleolitik tertua yang direkodkan di Asia Tenggara.

Disebalik keterujaan para penyelidik mengkaji kehidupan manusia zaman Paleolitik, mereka juga berjaya menemui bukti berlakunya hentaman meteorit di tapak berkenaan. Pelbagai kajian yang melibatkan kaedah geofizik, geokimia, isotop telah dilakukan sebagai pembuktian.

Hasil dari kajian yang dilakukan, didapati bahawa hentaman meteorit telah berlaku dan  menjadi punca kemusnahan budaya awal Paleolitik di Lenggong, Perak. Antara buktinya adalah kehadiran batuan suevit dan kesan geomorfologi di kawasan tersebut. Dianggarkan bahawa kawah hemtaman meteorit berdiameter 5 km dan mempunyai kedalaman 600 m.

Batuan dari angkasa, suevit (sumber: Jabatan Mineral dan Geosains Malaysia)

Pulau Langkawi yang dikenali sebagai Permata Kedah merupakan salah satu destinasi perlancongan yang terkenal di Malaysia. Disebalik keindahan alam yang memukau, terdapat pelbagai sejarah geologi sehingga Pulau Langkawi pernah diiktiraf sebagai Global Geopark oleh UNESCO (United Nations, Educational, Scientific and Cultural Organization).

Panaroma kehijauan sawah padi dan keutuhan Gunung Raya menjadi tatapan para pelancong apabila mengunjungi Makam Mahsuri Binti Pandak Mayah. Makam Mahsuri yang terletak di Ulu Melaka, Pulau Langkawi menyimpan pelbagai kisah sejarah kehidupan masyarakat terdahulu. Begitu juga dengan kawasan sawah padi dan Gunung Raya yang menjadi saksi dan kawasan berlakunya hentaman meteorit.

Kawah hentaman meteorit yang kini ditimbusi alluvium dan menjadi kawasan sawah padi.

Imej satelit telah membantu penemuan awal bukti beberapa kawah hentaman meteorit di Pulau Langkawi, khususnya di kawasan yang berdekatan dengan Makam Mahsuri pada tahun 2001. Terdapat dua kawah hentaman meteorit berhampiran makam Mahsuri dan ianya digelar sebagai Lingkaran Mahsuri (Mahsuri Ring).

Penemuan batuan yang mengalami kejutan-metamorfosis menguatkan lagi bukti bahawa berlakunya hentaman meteorit di kawasan tersebut. Bagaimanapun, sehingga kini zaman berlakunya hentaman meteorit berkenaan masih tidak diketahui.

Pemandangan kawah hentaman meteorit dari Gunung Raya (Sumber: Langkawi Geopark, 2008)

Pada tahun 2013/2014, sekumpulan penyelidik dari Universiti Kebangsaan Malaysia di bawah seliaan Prof Rahim Samsudin dan Prof Umar Hamzah telah melakukan kajian geofizik yang melibatkan kaedah graviti, magnet, seismik dan pengimejan perintang elektrik 2-dimensi. Hasil dari kajian tersebut mendapati bahawa kedalaman maksimum kawah hentaman meteorit adalah 1702 m dan diameter maksimum 1369.9 m.

Berdasarkan video animasi yang dihasilkan oleh Langkawi Geopark, didapati bahawa kawasan di Lingkaran Mahsuri pada asalnya adalah kawasan berbukit. Apabila dua meteorit menghentam bukit berkenaan, maka terjadinya Lingkaran Mahsuri.

Hujan meteor adalah fenomena astronomi biasa yang akan berlaku pada setiap tahun. Antara meteor yang selalu menghujani bumi adalah meteor Geminids, Perseids, Leonids dan lain-lain lagi. Apabila fenomena hujan meteor ini berlaku. ia akan menghiasi langit malam dengan cahaya hasil pelanggaran meteor dan atmosfera bumi. Hal ini telah sedia dimaklumkan di dalam firman Allah SWT yang bermaksud:

“Lalu diciptakanNya tujuh langit dalam dua masa dan pada setiap langit Dia mewahyukan urusan masing-masing. Kemudian langit yang dekat (dengan bumi), Kami hiasi dengan bintang-bintang, dan (Kami ciptakan itu) untuk memelihara langit itu dengan sebaik-baiknya. Demikianlah ketentuan (Allah) Yang Maha Perkasa, lagi Maha Mengetahui” – Surah Fusillat: ayat 12.

Langkawi Geopark. Tjia, H.D. 2001. Kawah hentaman Pulau Langkawi. Abstrak Persidangan Kebangsaan Warisan Geologi Malaysia, Institut Alam Sekitar dan Pembangunan (LESTARI) UKM.Abdul Rahim Samsudin, Abdul Rahim Harun, Mohd Hariri Ariffin, Umar Hamzah, Mokhtar Saidin, Shyeh Sahibul Karamah. 2012. Gravity investigation of Bukit Bunuh Impact Crater at Lenggong, Perak, Malaysia. Sains Malaysiana 41(12): 1629-1634Abdul Rahim Samsudin, Nur Suraya Ahmad, Nur Dalilah Johari, Umar Hamzah. 2014. Geophysical Evidences of a Possible Meteorite Impact Crater at Langkawi Island, Kedah, Malaysia. Electronic Journal of Geotechnical Engineering. 19: 4741 – 4749Nur Suraya Ahmad. 2014. Tesis Sarjana. Kajian Graviti di Kawasan Kawah Hentaman Meteorit di Pulau Langkawi, Kedah.Ludovic Ferriere.  Jabatan Mineral dan Geosains Malaysia


Kenapa Makan Pulut boleh Mengantuk?

Pernahkah anda dengar orang kata makan pulut ini boleh mengantuk? Apakah penjelasan saintifik disebalik persoalan ini?

Pulut merupakan sejenis bijirin yang tergolong dalam kumpulan karbohidrat. Pulut menyerupai beras namun warnanya tidak berkilat. Kandungan amilopektin (sejenis bahan kanji bersifat melekit) yang tinggi dalam pulut menyebabkan bijirin ini melekit apabila dimasak.

Proses penghasilan pulut terbahagi kepada dua sama ada digiling atau tidak digiling (iaitu dengan bran dikeluarkan atau tidak dikeluarkan). Beras pulut yang digiling bewarna putih, manakala beras pulut yang tidak digiling bewarna ungu atau hitam.

Pulut digunakan secara meluas dalam masakan seperti bubur pulut hitam, pulut kuning, lemang, wajik, pulut panggang dan pelbagai lagi.

Jumlah karbohidrat bagi satu sudu makan pulut bersamaan dengan satu senduk nasi. Justeru, bagi mereka yang menghidapi kencing manis perlulah berhati-hati dengan kuantiti pulut yang diambil.

Pulut dan Indeks Glisemik (IG)

Pulut tergolong dalam kumpulan karbohidrat dan mempunyai indeks glisemik (IG) yang sangat tinggi. Indeks glisemik merujuk kepada berapa cepat makanan yang mengandungi karbohidrat akan meningkatkan paras gula dalam darah seseorang selepas makan makanan tersebut.

Lagi tinggi IG makanan, lagi cepat paras gula akan naik. IG makanan diberi dari skala 1 hingga 100. Makanan yang mempunyai IG 70 dan keatas adalah makanan tinggi IG. Antara makanan lain yang tinggi IG ialah ubi keledek, kurma, nenas, madu, gula dan donat.

Satu kajian telah dijalankan pada tahun 2007 terhadap 12 orang lelaki sihat berumur antara 18 hingga 35 tahun yang tidak mempunyai masalah tidur. Selepas berpuasa selama 5 jam, mereka dihidangkan dengan nasi dan sayur kukus bersama puri tomato. Dua jenis nasi telah diberi pada waktu makan yang berbeza. Nasi yang tinggi IG dan rendah IG  dimakan empat jam sebelum tidur, pada hari yang berbeza. Kedua-dua nasi ini mempunyai jumlah karbohidrat yang sama, cuma kandungan kanjinya berbeza. Kajian ini mendapati bahawa mereka yang makan hidangan yang tinggi IG rasa mengantuk lebih cepat berbanding dengan mereka yang makan hidangan yang rendah IG.

Bagaimana pulut buat anda rasa mengantuk?

Menurut saintis di University of Sydney, makanan yang tinggi IG akan meningkatkan penghasilan triptofan (sejenis asid amino) dan serotonin (sejenis neurotransmitter). Kedua-dua komponen ini mendorong kepada rasa mengantuk.

Selain itu, makanan yang mengandungi karbohidrat akan menghasilkan insulin apabila dimakan. Insulin ini akan menyingkirkan semua asid amino – kecuali triptofan – dari darah anda. Ini akan memudahkan triptofan untuk memasuki otak kerana tidak perlu bersaing dengan asid amino yang lain.

Di dalam otak, triptofan akan ditukarkan kepada niacin, iaitu sejenis vitamin B essential untuk menghasilkan serotonin. Serotonin pula diperlukan bagi menghasilkan melatonin, iaitu hormon yang mengatur kitaran tidur/jaga anda. Oleh itu, dengan peningkatan triptofan daripada makanan yang  dimakan, secara tidak langsung akan membuat anda rasa mengantuk.

Bagaimana untuk kurangkan rasa mengantuk?

Pulut membuatkan anda rasa mengantuk disebabkan oleh Indeks Glisemik (IG) yang tinggi. Bagi makanan yang mempunyai IG rendah atau sederhana, rasa mengantuk itu kurang.

Indeks glisemik (IG) sesuatu makanan boleh berubah bergantung kepada cara penyediaan dan pengambilan makanan.

Makanan yang tinggi IG jika dimakan bersama makanan yang rendah IG akan menjadikan makanan tersebut sederhana IG. Contohnya, pulut mangga mempunyai sederhana IG kerana kombinasinya bersama manga dan santan yang rendah IG.

Selain itu, makanan dari sumber protin dan lemak juga dapat merendahkan IG makanan tersebut. Contohnya, pulut kuning yang dimakan bersama rendang ayam mempunyai sederhana IG.

Namun, apa jua makanan yang anda makan, kuantitinya harus dijaga untuk elakkan makan secara berlebihan. Makan berlebihan juga akan menghasilkan insulin yang tinggi dan seterusnya meningkatkan jumlah triptofan dan serotonin.

Artikel berkaitan: 10 Makanan yang menyebabkan rasa mengantuk

Pulut merupakan bijirin daripada sumber karbohidrat yang tinggi indeks glisemik. Makanan tinggi indeks glisemik akan meningkatkan penghasilan triptofan dan serotonin, dan membuatkan anda rasa mengantuk. Pun begitu, lain orang, lain kondisi badannya.

Ada yang mengantuk selepas makan pulut, ada juga yang tak terkesan pun. Akhir kata, anda perlu jaga kuantiti pulut yang dimakan, kerana rasa mengantuk bukan sebab pulut saja, tapi mungkin sebab makan dalam kuantiti yang banyak juga.

Afaghi, A., O’Connor, H., & Chow, C. M. (2007). High-glycemic-index carbohydrate meals shorten sleep onset. The American journal of clinical nutrition, 85(2), 426–430.High GI food triggers sleepiness. Retrieved October 16, 2020, from ABCLewis, T. (2013, November 26). Thanksgiving Myth Busted: Eating Turkey Won’t Make You Sleepy. Retrieved October 16, 2020, from livesciencePerson. (2007, February 19). Sticky rice could put insomniacs to sleep. Retrieved October 16, 2020, from SMH What is Tryptophan? (2020, January 23). Retrieved October 16, 2020, from sleep.org


Cara Buat Baja Organik yang Paling Mudah

Bagaimana cara untuk buat baja organik yang paling murah dan mudah. Artikel ini akan membincangkan cara pembuatan baja organik yang anda semua boleh ikut.

Seperti yang kita sedia tahu, terdapat pelbagai jenis baja berada di pasaran pertanian. Baja yang paling umum digunakan masyarakat adalah baja kimia. Pelbagai jenama boleh didapati di pasaran seperti Yara, Nitrophoska, Cock’s Head dan banyak lagi. Tapi kebiasaannya jenama-jenama tersebut digunakan untuk projek pertanian yang berskala besar. Almaklumlah, projek berskala besar ini memerlukan kecekapan pengeluaran hasil dan keberkesanan kesannya terhadap tanaman. Jadi, penggunaannya wajar untuk projek komersial.

Akan tetapi, untuk penggunaan baja kimia ini memerlukan perbelanjaan besar kerana pembelian baja kimia ini amatlah memakan kos sehingga mencecah ratusan ringgit per beg seberat 50kg. Kita rakyat marhaen ini mana mampu nak membeli baja ini sepenuhnya dengan harga sebegitu tanpa subsidi. Maka untuk mendapatkan pengeluaran hasil yang berkualiti, pendekatan lain perlulah dititikberatkan. Sebagai alternatif lain, ramai yang telah mengimplementasikan penggunaan baja organik yang mana ianya boleh dibuat sendiri, lebih penjimatan, memberikan hasil yang berkualiti dan bebas bahan kimia untuk konsumer yang mengutamakan pemakanan sihat.

Dan yang lebih baiknya lagi, sumber bahan pembuatannya mudah didapati bahkan ada terdapat di dapur anda sendiri. Masalahnya, tahu atau tidak membuatnya? Mudah ke pembuatannya? Melalui artikel ini, saya akan megupas cara-cara pembuatan baja organik secara mudah, ringkas dan berkesan untuk para pembaca.

Secara amnya, harga barangan organik adalah berlipat kali ganda berbanding hasil bukan organik. Amatlah mahal bagi golongan umum. Namun begitu, pengguna kini lebih memilih kepada sumber yang berkualiti, sihat dan bebas bahan kimia sebagai sumber makanan harian. Justeru itu, penggunaan baja organik mampu memberi jaminan hasil seperti yang pengguna mahukan.

Antara yang lazim terhadap masyarakat umum adalah baja kompos.  Ianya dihasilkan secara organik dengan menggunakan bahan-bahan organik seperti sisa tanaman, sisa dapur dan sisa ternakan sebagai media kompos. Baja ini dihasilkan melalui proses penguraian oleh mikroorganisma. Penguraian nutrien yang terdapat dalam bahan organik tersebut terbentuk hasil daripada proses yang ringkas iaitu penguraian oleh enzim,asid amino dan sebagainya.

Faktor Penting dalam Pembuatan Baja Organik atau Kompos

Terdapat beberapa faktor penting yang perlu diambil kira untuk menghasilkan baja organik atua kompos yang berkualiti

1. Ratio atau nisbah

Bahan asas kompos mempunyai nisbah karbon-nitrogen yang tinggi. Nisbah yang ideal bagi proses ini adalah dalam lingkungan 30:1

Ia bersamaan 30 bahagian sisa buangan samada sisa tumbuhan, hampas ataupun ternakan dengan tanah. Ianya bertujuan memberi keseimbangan nutrien yang sesuai bagi meransang aktiviti mikrooraganisma. Contoh bahan yang tinggi kandungan karbon adalah seperti dedaun kering, hampas kelapa serta habuk kayu.

Manakala bahan yang tinggi kandungan nitrogen seperti rumput, kulit buah-buahan, dan sisa sayuran.

Pembuatan kompos ini selesai dan boleh digunakan setelah mencapai 60°C.

3. Humiditi atau kelembapan

Kelembapan amat penting bagi meransang aktiviti mikroorganisma dalam kompos.  Kelembapan yang ideal bagi proses ini adalah sekitar 50%-60%.

Proses penguraian dalam kompos memerlukan oksigen untuk meningkatan pertumbuhan mikroorganisma. Sekiranya oksigen menurun ianya akan menyebabkan proses penguraian terhenti. Oleh itu, langkah menggembur dan membalik-balikkan semula timbunan kompos perlu dilakukan untuk membaikpulihkan pengudaraan.

Proses ini menjadi sempurna pada pH berasid. Proses penguraian organik oleh bakteria, kulat dan actinomycetes menyebabkan keasidan pada kompos.

Kebaikan Baja Organik atau Kompos

Pertama sekali, pembuatannya lebih murah dan bahannya mudah didapati. Dengan ini, penjimatan kos dapat dilakukan dengan baik. Kompos mengandungi nutrien yang lengkap. Oleh itu, dengan penggunaan baja ini ianya mampu membaiki struktur tanah, mengoptimumkan kelembapan tanah, mengurangkan larut resap nutrien untuk kesan yang lebih berpanjangan, membaiki pengudaraan dan membaiki pengerakan air dalam tanah.

Nutrien pada kompos juga memberi kesan secara perlahan untuk tempoh masa jangka panjang oleh akar tumbuhan. Disamping itu, ianya meningkatkan keupayaan tanah untuk menyimpan nutrien pada baja tersebut untuk tempoh yang lebih lama. Oleh yang sedemikian, tidak memerlukan kekerapan program pembajaan kerana ianya mempunyai kandungan nutrien yang lengkap berbanding baja kimia.

Sisa tanaman seperti rumput, sisa sayur, dedaun dan sebagainya.Tanah hitam.Air.Sisa buah-buahan.Sisa ternakan.Kulit telur untuk tambahan unsur kalsium.Tapak pengomposan.Termometer.Beg plastik untuk simpanan kompos yang sudah sempurna.Kayu pancang sebagai penanda aras samada berlaku atau tidak proses penguraian.Pencakar.Penyodok.

Cara-cara Buat Baja Organik atau Kompos

Sediakan tapak pengomposan terlebih dahulu samada ingin diproses di dalam lubang ataupun di tanah tanah bergantung pada pilihan anda.Sediakan bahan pengomposan (sisa tanaman, buah-buahan dan ternakan dicampur sekali sekurang-kurangnya sebanyak 1 kg) dan gaulkan bersama dengan tanah hitam sebanyak 150 g menjadi sebuah timbunan.Siram timbunan tadi dengan air sebanyak 1 liter.Untuk mendapatkan kuantiti kompos yang lebih banyak, ulang langkah-langkah tadi sebanyak 3-4 kali.Dengan menggunakan pancang kayu, pacak kayu tersebut ditengah timbunan. Ini bertujuan untuk mengenalpasti aktiviti penguraian dalam timbunan kompos tersebut. Sekiranya dalam timbunan tersebut terasa kepanasan, bermakna telah berlaku penguraian. Sekiranya pancang tadi dalam keadaan kering, siram air lagi bagi menambah kelembapan.Gemburkan dan menterbalikkan timbunan tadi berulang kali dengan menggunakan pencakar sehingga sebati. Lakukan setiap 3-4 minggu sekali sehingga media kompos itu menjadi reput. Biarkan selama 2 hingga 3 bulan sehingga proses tersebut selesai.Sekiranya proses pereputan telah selesai sebanyak 60%, adalah digalakkan menutupnya dengan plastik bagi mengelakkan daripada ditimpa hujan. Ini bertujuan bagi memastikan nutrien dalam kompos itu tidak dilarutlesapkan oleh hujan.Setelah tamat proses selama 3 bulan, gunakan penyodok untuk mengisi kompos yang telah matang ke dalam beg plastik untuk simpanan. Ataupun boleh terus sedia untuk digunakan digunakan sebagai baja organik untuk tanaman anda.

Contoh timbunan kompos yang dihasilkan

Diharap pembaca sedikit sebanyak mengetahui cara untuk buat baja organik dari artikel ini dan memberi manfaat kepada anda.

Jika anda ingin mendapatkan baja organik, ini adalah cadangan kami: Baja Organik

Jabatan Pertanian Semenanjung Malaysia. (2006). Natural farming (NF) di Malaysia.Manual Pengguna: Penghasilan Kompos daripada Sisa Pepejal Kantin dan Sisa Tumbuhan. (2014). Diambil dari Seameo


Hidangkan Kanak-kanak dengan Makanan yang Sihat

Saya sering kali mendengar keluhan daripada ibu bapa tentang kanak-kanak yang sangat cerewet dan memilih makanan. Persoalannya, mengapa ibu bapa perlu risau dan pantau tabiat pemakanan kanak-kanak mereka? Perlukah kanak-kanak diberikan kebebasan memilih apa sahaja makanan yang diinginkan atau sebagai ibu bapa, kita perlu memaksa kanak-kanak untuk makan makanan yang berkhasiat sahaja?

Kepentingan Memilih Makanan Sihat

Perkara pertama yang wajar diberikan perhatian adalah membantu kanak-kanak memahami kepentingan memilih makanan sihat. Ibu bapa bukan sahaja berperanan menyediakan hidangan sihat bahkan kita perlu menerangkan khasiat makanan yang mereka ambil. Selain itu, ibu bapa juga boleh menunjukkan contoh langsung dengan makan hidangan berkhasiat bersama-sama dengan kanak-kanak bagi membiasakan diri mereka dengan hidangan tersebut. Oleh itu, makan secara ‘berjemaah’ adalah amat digalakkan.

Cabaran utama pada masa kini adalah masa bersama dengan anak-anak. Kanak-kanak meluangkan kebanyakan waktu mereka di sekolah, ditambah lagi pelbagai aktiviti luar pada waktu petang, manakala ibu bapa yang bekerja pula mempunyai kekangan masa untuk makan bersama walaupun pada waktu makan malam.

Hidangan berkhasiat yang mudah

Antara jalan singkat bagi seorang ibu mengatasi kekangan ini ialah dengan membungkus makanan daripada restoran ketika perjalanan pulang dari tempat kerja dan dipanaskan semula untuk dihidangkan kepada keluarga sedangkan hidangan yang terbaik ialah yang disediakan sendiri kerana ibu pastinya bersifat lebih selektif tentang penggunaan dan penyediaan bahan mentah yang bersih dan elok dalam hidangan yang disediakan.

Jadi seorang ibu perlu tahu penyediaan hidangan yang berkhasiat tetapi mudah dan ringkas untuk disediakan dan paling penting dapat menarik minat kanak-kanak untuk makan bersama. Bagi menyediakan hidangan yang berkhasiat, tidak semestinya menggunakan bahan yang mahal atau melibatkan masakan yang rumit.

Namun, apa yang lebih penting adalah hidangan ringkas yang lengkap dimana mempunyai sumber karbohidrat, protein dan vitamin. Contohnya padanan roti bijirin penuh bersama telur dan sayur atau pasta ayam bersama brokoli adalah memadai. Perkara penting yang perlu dipertimbangkan adalah hidangan yang disediakan adalah mengikut selera kanak-kanak dan ibu bapa bertanggungjawab memastikan kanak-kanak mengambil makanan yang berkhasiat.

Pada masa yang sama, adalah sangat penting untuk mengambil hidangan utama pada waktu yang sepatutnya bagi membantu mengekang masalah pemakanan yang tidak sihat dalam kalangan kanak-kanak.  Kanak-kanak yang terlepas waktu makan akan lebih cenderung untuk mendapatkan makanan segera. Hal ini akan mendedahkan kanak-kanak dengan risiko kekurangan zat. Lebih teruk lagi, mereka berisiko berdepan masalah obesiti namun masih kekurangan nutrisi. Hal ini terjadi apabila kanak-kanak makan makanan yang berkalori tinggi tetapi rendah nutrisi penting seperti vitamin dan garam mineral yang datang dari sumber buah dan sayur.

Oleh itu, menyedari hakikat kepentingan pemakanan yang sihat untuk kanak-kanak, adalah sangat penting untuk menerapkan amalan pemakanan yang dimasak segar. Sekiranya masa menjadi faktor penghalang, ibu bapa boleh memikirkan untuk menyediakan makanan untuk kanak-kanak dengan lebih awal dan menggunakan kaedah sejuk beku sebagai alternatif. Selaras dengan gaya hidup masa kini yang sentiasa dihambat masa, pilihan makanan sejuk beku yang berkhasiat mungkin dapat membantu ibu bapa.

Sebagai kesimpulan, ibu bapa memainkan peranan tambahan dengan penyediaan makanan yang sihat dan memastikan menepati pilihan pemakanan kanak-kanak agar dapat memenuhi keperluan nutrisi mereka. Selain itu, ibu bapa perlu kreatif dalam menyediakan hidangan yang sihat dengan mudah dan rinkas serta tentunya menjimatkan berbanding berbelanja di luar.

Ministry of Health (2010). Garis Panduan Diet Malaysia Sha An Ali, M., Mohd Nazir, N. A., & Abdul Manaf, Z. (2020). Preference, attitude, recognition and knowledge of fruits and vegetables intake among malay children. Malaysian Journal of Medical Sciences, 27(2), 101–111.Sweetman, C., McGowan, L., Croker, H., & Cooke, L. (2011). Characteristics of Family Mealtimes Affecting Children’s Vegetable Consumption and Liking. Journal of the American Dietetic Association, 111(2), 269–273. Tabak, R. G., Tate, D. F., Stevens, J., Siega-Riz, A. M., & Ward, D. S. (2012). Family Ties to Health Program: A Randomized Intervention to Improve Vegetable Intake in Children. Journal of Nutrition Education and Behavior, 44(2), 166–171.Wardle, J., Cooke, L. J., Gibson, E. L., Sapochnik, M., Sheiham, A., & Lawson, M. (2003). Increasing children’s acceptance of vegetables; a randomized trial of parent-led exposure. Appetite, 40(2), 155–162. https://doi.org/10.1016/S0195-6663(02)00135-6


Hukum Newton Pertama, Kedua dan Ketiga

Apakah Hukum Gerakan Newton dan aplikasi kepada prinsip ini? Artikel ini akan membincang dan menghuraikan berkenaan dengan hukum newton. Tetapi sebelum itu, perlu kita ketahui sedikit sebanyak tentang sejarah orang yang menciptakannya iaitu Sir Isaac Newton

Sejarah Sir Isaac Newton

Sir Isaac Newton lahir pada 4 Januari 1642 dan meninggal pada 31 Mac 1727 pada usia 85 tahun. Beliau merupakan ahli fizik Inggeris terkenal yang menulis buku Mathematical Principles of Natural Philosophy yang diterbitkan pada 5 Julai 1687. Dalam buku tersebut, Newton menerangkan daya tarikan graviti beserta Hukum Pergerakan yang dikenali sebagai Hukum Newton dan ini telah menjadi asas kepada mekanik klasik. Beliau juga pengasas dalam kalkulus pembezaan.

Newton dilahirkan di Lincolnshire, England. Bapanya meninggal tiga bulan sebelum kelahiran Newton, dan dua tahun kemudian ibunya berkahwin dan meninggalkan Newton bersama neneknya. Newton merupakan kanak-kanak pintar. Pada usianya 10 tahun, bapa tirinya telah meninggal dunia dan ibunya telah kembali semula. Ibunya menyuruhnya membantu di kebun tapi beliau langsung tidak menunjukkkan minat dalam bidang pertanian.

Setelah itu pada tahun 1661, Isaac Newton belajar di Cambridge Universiti. Di sinilah, beliau telah mencipta Binomial Theorem dalam bidang matematik. Selain itu, beliau juga telah mencipta alat iaitu teleskop dan mahir dalam bidang optik kira-kira pada tahun antara 1670-1672. Beliau telah menemukan ilmu berkaitan prisma dan spektrum warna.

Pada tahun 1679, Newton telah menemukan ilmu pergerakan planet, satelit, bintang, galaksi dan berkaitan graviti yang memastikan bulan sentiasa berada dalam orbitnya. Berdasarkan teori ini, beliau memperkenalkan Hukum Newton, ketiga-tiga hukum gerakannya ditulis dalam buku Mathematical Principles of Natural Philosophy.

Hukum Newton juga diinspirasikan daripada cerita yang mengatakan Newton telah melihat sebiji epal jatuh ke tanah. Berdasarkan kejadian ini, beliau memikirkan bagaimana epal tersebut boleh jatuh ke tanah. Beliau membuat kesimpulan bahawa adanya tarikan graviti yang membolehkan epal itu jatuh. Artikel ini akan menerangkan dengan lebih lanjut ketiga-tiga Hukum Newton.

Hukum Newton pertama menyatakan:

Objek yang berada dalam keadaan pegun akan kekal dalam keadaan pegun.Objek yang bergerak dengan laju seragam dalam garis lurus akan terus berada dalam keadaan bergerak kecuali terdapat daya luar yang bertindak ke atasnya.

Hukum Newton Pertama juga berkait rapat dengan Inersia. Inersia ialah kecenderungan objek untuk kekal pegun atau bergerak.

Hubungan antara Jisim dan Inersia

Inersia sesuatu objek bergantung pada jisimnya. Jika besar sesuatu objek, maka besarlah inersia objek tersebut. Ini dapat disimpulkan bahawa inersia yang besar menyukarkan pergerakan sesuatu objek.

Buku di atas meja berada dalam keadaan pegun. Buku di bahagian bawah ditarik dengan pantas. Buku-buku lain di bahagian atas tidak bergerak bersama-sama buku yang ditarik. Ini kerana, buku-buku tersebut ada keupayaan untuk kekal dalam keadaan pegun dan tidak bergerak bersama buku yang ditarik. Buku-buku bahagian atas jatuh ke bawah disebabkan oleh daya tarikan graviti.

Perhatikan gambar di atas. Duit syiling diletakkan di atas kadbod. Apa yang akan terjadi pada duit syiling jika kadbod ditarik? Syiling akn jatuh ke dalam gelas. Inersia duit syiling mengekalkan kedudukan asalnya. Daya tarikan graviti menyebabkan duit syiling itu jatuh ke dalam gelas.

Perhatikan pula gambar di atas untuk contoh situasi (b). Apabila bas berhenti sacara tiba-tiba, penumpang akan bergerak ke hadapan. Ini kerana penumpang mempunyai inersia yang membuatkan mereka bergerak ke belakang ataupun ke depan. Sama juga situasi dimana, jika seorang pemandu kereta yang tidak memakai tali pinggang keledar dan melanggar sesuatu dihadapan, pemandu tersebut akan tercampak keluar. Ini disebabkan, keupayaan pemandu untuk terus bergerak walaupun kereta berhenti.

Kesan Inersia dalam Kehidupan Seharian

Payung – titisan air hujan akan jatuh bebas apabila kita putarkan ke kiri dan kanan.Botol sos – sos akan terus keluar daripada botol walaupun kita hentikan botol.Tali pinggang keledar – tali pinggang dapat mengurangkan kesan inersia dan menghalang pemandu terhumban ke hadapanSistem beg udara – beg udara akan mengesan jika ada perlanggaran atau hentakan, ini dapat menghalang pemandu daripada terhumban ke papan pemuka dan stereng.Lori – struktur besi di bahagian belakang lori menghalang muatan lori menghentam pemandu.

Kesimpulan Hukum Newton Pertama

Semakin besar jisim sesuatu objek, semakin sukar untuk objek bergerak, contohnya troli kosong dan troli yang diisi dengan barang.Tanpa tindakan daya paduan, suatu objek mungkin dalam 2 keadaan gerakan.Pegun contohnya ahli gimnastik yang mengangkat sebelah kakinya, dia akan mencapai daya seimbang dan tidak akan jatuh.Bergerak dengan halaju malar dalam garis lurus – kereta yang bergerak dengan halaju malar di atas jalan raya.

Pecutan suatu objek bergantung pada daya bersih yang bertindak ke atas objek manakala jisim yang besar membataskan pecutan sesuatu objek.

Mari kita lihat formula di bawah:

Hubungan antara Daya, Jisim dan Pecutan.

Lihat contoh di bawah:

Sebuah kotak berjisim 5kg ditarik dengan daya 10N. Daya geseran yang dikenakan di atas permukaan lantai itu adalah 60N. Bagaimanakah untuk mengetahui pecutan kotak tersebut?

Daya paduan yang bertindak ke atas kotak itu ialah 40N. (-60N) kerana ia bergerak ke sebelah kiri dan arah yang berbeza. Kemudian, masukkan nilai ke dalam formula. Nilai pecutan ialah 8ms-2. Ini bermakna, kotak itu akan memecut sebanyak 8m/s kearah daya 10N tersebut.

Kesimpulan Hukum Newton Kedua

Semakin tinggi daya, semakin tinggi pecutan dialami oleh jasad itu.Semakin besar nilai jisim, semakin berkurang nilai pecutan. Ini bermakna, jisim membataskan pecutan sesuatu objek.Jika terdapat daya paduan, objek tersebut akan ada pecutan yang menggerakkan objek tersebut.

Dalam Hukum Gerakan Newton Ketiga, ia menyatakan setiap daya mempunyai daya tindak balas pada magnitud sama tetapi pada arah bertentangan.

Buku di atas meja – berat gelas itu bertindak ke atas meja pada arah bawah. Meja itu bertindak balas dengan menghasilkan daya yang sama tetapi pada arah bertentangan iaitu ke atas, daya normal.

Tumbukan pada dinding – apabila kita menumbuk dinding, kita kenakan satu daya ke arah dinding, seterusnya  tangan kita bersa sakit bukan? Ini kerana dinding akan kenakan daya tindak balas iaitu daya normal.

Berdiri – apabila kita berdiri di atas lantai, kita kenakan daya ke bawah iaitu berat atau daya graviti, kita akan merasakan daya yang bertentangan iaitu daya normal yang bertindak ke atas.

Kesimpulan Hukum Newton Ketiga

Terdapat banyak aktiviti harian yang mengaplikasikan Hukum Newton Ketiga tanpa kita sedari. Setiap aksi yang bertindak pada sesuatu tindakan, ada reaksi yang bertindak pada arah berlawanan. Contohnya, pistol yang ditekan pemicu akan tertolak ke belakang, roket yang naik ke udara, situasi di atas perahu yang menggunakan pendayung, bermain skateboard dan sebagainya.

“Isaac Newton’s Life | Isaac Newton Institute for Mathematical Sciences.” Newton.Ac.Uk, 2000, “Isaac Newton.” Wikipedia, 18 Sept. 2020, “Jisim Dan Inersia.” OnlineTuition, Mata Pelajaran Tingkatan 4. “EduwebTV: FIZIK Tingkatan 4 – Hukum Newton.” YouTube, Accessed 15 Oct. 2020.Nor Fazilla Ismail. “Bab 2.” NorFazillaIsmail, 23 Aug. 2017,


Tips memupuk anak anda suka membaca bersama-sama

Rumah ialah sekolah pertama untuk anak dan ibu bapa ialah guru pertama buat mereka. Bagaimana acuan begitulah kuihnya. Teknik asas dalam memupuk anak anda suka membaca ialah dengan menunjukkan contoh (modelling) kepada mereka. Pernahkah anda tertanya, mengapa anak kecil pada zaman kini mahir menggunakan telefon pintar? Hal ini kerana anak-anak sudah terbiasa melihat ibu bapa mereka kerap menggunakan telefon di hadapan mereka. Anak-anak belajar daripada memerhati lalu mencontohi.

Oleh itu, untuk mempunyai anak yang suka membaca, ibu bapa perlulah menunjukkan sifat suka membaca itu terlebih dahulu. Tahukah anda bahawa kanak-kanak sudah mula membaca sebelum mereka ke sekolah lagi. Sebagai contoh, bayi suka melihat gambar di dalam buku dan menuding ke arah gambar yang dikenalinya.

Apakah tips untuk memilih buku?

Ibu bapa perlulah membiarkan anak-anak untuk memilih buku kegemaran mereka sendiri. Hal ini kerana, kita ingin memupuk anak-anak untuk suka akan membaca bukannya membaca kerana dipaksa. Seterusnya, disarankan memilih buku yang mempunyai warna-warna yang terang dan menarik. Selain itu, ibu bapa juga boleh menggunakan buku interaktif seperti buku flip flap dan buku yang mengeluarkan bunyi/lagu.

Gambar 1: Contoh buku flip flap. Sumber: Imej Google

Bilakah anda boleh membaca bersama-sama anak?

Membaca buku bersama-sama boleh dilakukan bersama seorang anak atau secara berkumpulan. Untuk menjadikan membaca itu satu tabiat, ibu bapa perlu menjadikan membaca itu satu rutin. Rutin bermaksud aktiviti membaca bersama-sama dilakukan pada setiap hari di waktu yang sama. Sebagai contoh, sebelum tidur atau selepas makan. Namun, sekiranya anak anda berasa penat dan tidak mempunyai ‘mood’ untuk membaca, ibu bapa tidak perlu memaksa untuk meneruskan pembacaan.

Bagaimana cara untuk membaca buku bersama-sama?

1. Pastikan anak anda nampak muka anda (face to face).

Memek muka anda amatlah  penting untuk menunjukkan maksud yang ingin disampaikan dan emosi yang sedang ditunjukkan. Antara posisi yang sesuai ialah anak duduk di hadapan ibu bapa atau bersebelahan ibu bapa. Untuk anak yang masih kecil seperti 1 atau 2 tahun, ibu bapa boleh membaca sambil anak duduk di atas riba.

2. Elakkan banyak bertanya soalan tertutup (close ended question) kepada anak.

Lazimnya, ketika membaca buku bersama anak-anak, ibu bapa akan bertanya “Ini apa? Ini apa?” “Yang mana bola?”. Soalan boleh digunakan tetapi harus dikurangkan. Hal ini kerana, ketika membaca bersama-sama, peranan ibu bapa bukanlah untuk menguji anak-anak mereka. Hal ini juga dapat menjadikan anak anda berasa tertekan dengan soalan yang begitu banyak lalu tidak suka lagi untuk membaca. Jadikan membaca buku bersama-sama itu satu perbualan. Bukan sekadar buka setiap muka surat dan bertanya “ini apa ini apa” dan bukanlah sekadar duduk dan mendengar.

3. Ikut rentak anak.

Jika anak anda memberikan lebih perhatian atau suka pada sesuatu muka surat, ibu bapa perlulah membiarkan anak tersebut mengambil masa untuk membaca pada muka surat tersebut. Jangan paksa anak anda untuk menukar muka surat. Gunakan peluang ini untuk menerangkan tentang gambar atau cerita di muka surat tersebut. Jika anda tidak memaksa, dan membiarkan anak membaca dengan cara yang mereka mahukan, kebarangkalian untuk anak anda duduk lebih lama dan membaca buku di masa akan datang adalah lebih tinggi.

4. Ubah perkataan yang sesuai

Ibu bapa tidak perlulah terlalu‘rigid’ untuk mengikut satu per satu apa yang ditulis di dalam buku. Ibu bapa boleh mengubah dan mereka cerita sendiri mengikut kesesuaian. Ubah perkataan yang ada di dalam buku kepada perkataan yang mudah difahami. Seterusnya, ibu bapa mestilah mengekalkan penggunaan perkataan yang diubah. Jika anak anda mendengar perkataan yang sama berulang kali, ianya dapat membantu anak anda untuk memahami perkataan tersebut. Selain itu, dengan teknik pengulangan juga dapat membantu si kecil anda untuk meniru (imitate) kosa kata (vocabulary) yang baru didengarinya.

5. Gunakan teknik 4s

Say less (pendekkan ayat)

Adalah lebih baik untuk bercerita dengan si kecil anda menggunakan ayat-ayat yang pendek. Hal ini dapat membantu si kecil untuk memahami dengan lebih baik apa yang ingin disampaikan. Ini kerana anak-anak tidak boleh memproses banyak maklumat dalam 1 masa yang sama.

Ketika membaca bersama-sama anak, ibu bapa boleh menggunakan intonasi yang pelbagai untuk menekankan sesuatu perkataan. Contohnya, ibu ingin mengajar anak konsep warna, “Kereta warna MERAH”. Ketika di perkataan merah, ibu boleh menguatkan sedikit nada untuk memberi penekanan kepada perkataan tersebut. Selain itu, ibu juga boleh memanjangkan sebutan seperti “Ini kereta meeeeeeeeeeeerah”. Kemudian, untuk menjadikan penceritaan itu lebih menarik, ibu bapa boleh menggunakan ‘sound effect’ yang anak anda suka seperti “Vroom vroom” untuk bunyi kereta.

Ibu bapa perlu membaca dalam kelajuan yang sesuai dan tidak terlalu laju. Hal ini bertujuan untuk memberi peluang kepada anak memproses dan fahami apa yang ingin disampaikan

Sokongan visual seperti menunjuk pada gambar dan membuat gaya sangat membantu untuk menarik perhatian anak dan memahami apa yang ingin disampaikan. Contoh gaya yang boleh dilakukan ialah melambai tangan untuk perkataan “selamat tinggal”.

Tahukah anda, dengan membaca buku bersama-sama anak, kemahiran bahasa anak anda dapat ditingkatkan. Contohnya, anak akan mempunyai kosa kata (vocabulary) dan kemahiran berbual (conversation skill) yang bagus. Selain itu, manfaat membaca bersama-sama si kecil adalah dapat mempersiapkan kesediaan anak anda untuk ke sekolah (school readiness). Akhir sekali, membaca bersama-sama anak dapat mengeratkan lagi hubungan antara ibu bapa dan anak dan diharapkan tips memupuk anak membaca ini dapat membantu ibubapa.

Noble, C., Sala, G., Peter, M., Lingwood, J., Rowland, C., Gobet, F., & Pine, J.(2019). The impact of shared book reading on children’s language skills: A meta-analysis. Educational Research Review, 28, 100290.Pepper, J., & Weitzman, E. (2004). It takes two to talk: A practical guide forparents of children with language delays. The Hanen Centre.


Pisang yang telah diubah suai genetik nya

Banyak kajian menyatakan bahawa buah dan sayuran pada zaman ini adalah berbeza dengan zaman dahulu. Pelbagai varieti buah telah wujud hasil daripada proses pembiakaan secara tradisi dan kemajuan teknologi genetik bagi menghasilkan komuditi buah dan sayur yang bernilai tinggi. Sebagai contoh, jagung, kelapa, tembikai, terung, lobak merah, durian dan pisang. Ya pisang.

Pernah bayangkan tak macamana rupa pisang pada zaman dahulu? Agak agaknya, pisang sekarang sama atau berbeza dengan pisang pada zaman nenek moyang kita dahulu? Dari segi bentuk, warna dan rasa, serta kegunaannya? Pisang yang kita makan pada hari ini sebenarnya telah melalui proses perubahan genetik. Perubahan genetik ini membuatkan pisang pada hari ini boleh dimakan, lebih besar, mudah dipegang dan dikupas serta mempunyai sedikit atau tiada biji berbanding pada awal tahun keberadaan pisang.

Menurut The Australian Banana Growers’ Council (ABGC), pisang dipercayai wujud sejak 10,000 tahun dahulu dan telah ditanam di Semenanjung Malaysia, Indonesia, Filipina dan New Guinea. Melalui pedagang dan pengembara, pisang telah diperkenalkan ke India, Afrika, Polynesia dan dunia Barat. Pisang, buah daripada genus Musa adalah salah satu buah penting di dunia yang ditanam di kawasan tropikal. Rasa, kandungan nutrisi dan kebolehdapatan pisang sepanjang tahun merupakan antara faktor yang menyebabkan pisang menjadi buah yang penting dan digemari masyarakat di dunia.

Kebanyakan pisang yang boleh dimakan pada hari ini adalah daripada species Musa x paradisiaca atau juga ditulis sebagai Musa paradisiaca, iaitu hibrid yang terhasil daripada pembiakbakaan kacuk antara dua species pisang liar; Musa acuminata (DH-Pahang) dan Musa balbisiana (Pisang hutan). M. acuminata adalah species pisang liar yang mempunyai dua set kromosom (diploid) dan dipercayai berasal dari Asia Tenggara. M. acuminata menyumbang genom yang diberi symbol A kepada pisang yang ditanam pada hari ini.

Musa balbisiana (Pisang Hutan) yang bersaiz kecil dan banyak biji

M. balbasiana yang mempunyai ciri tolerans terhadap tekanan abiotik pula menyumbang genom B. Contoh kumpulan genom hybrid yang terhasil adalah AA, AB, AAA, AAB dan ABB. Kultivar AA yang mempunyai dua set kromosom daripada M. acuminata dipanggil sebagai diploid yang boleh dimakan untuk membezakan dengan species liar yang juga merupakan diploid. Kultivar atau subspecies yang mewarisi majoriti genom A mempunyai ciri sebagai pisang makan, manakala genom B menyumbang kepada ciri ciri plaintain (pisang yang perlu diolah/masak). Kultivar triploid AAA seperti Cavendish mempunyai rasa yang sedap dan diusahakan secara meluas. Namun, tidak semua kultivar yang membawa genom AAA mempunyai rasa yang sedap.

Artikel Berkaitan: Cara Tanam Pisang

Lain ke pisang dan plantain? Di Malaysia, semua pisang kita panggil pisang kan? Sebenarnya pisang yang kita kenali terbahagi kepada pisang dan plantain. Sebenarnya di Malaysia ada juga segelintir masyarakat yang memanggil pisang sebagai pisang buah dan plantain sebagai pisang sayur. Banana atau pisang merujuk kepada buah pisang yang boleh dimakan segar (pencuci mulut) manakala plantain adalah pisang yang perlu dimasak sebelum dimakan (pisang makan goreng). Plaintain kebiasaanya berkanji dan pejal. Plantain biasanya dimasak sebagai kudapan dan hidangan yang sedap seperti pengat, pisang goreng dan kerepek. Contoh plantain yang tersohor di negara kita ialah pisang tanduk yang sering dijadikan kerepek.

Terdapat lebih kurang 28 varieti pisang disyorkan di Malaysia iaitu Berangan, Pisang montel (Cavendish), MP1 Awak, MP2 Nangka, MP3 Mas, MP5 Nipah, MP6 Abu, MP7 Embun, MP8 Serendah, MP9 Rastali, MP10 Kelat Raja, MP11 Relong, MP12 Lang, MP13 Udang/ Raja Udang, MP14 Cavendish, MP15 Jarum, MP16 Mas Bentan, MP17 Simpang 5, MP18 Semerak, MP19 Padang, MP20 Mudam, MP21 Thai Green, MP22 Jari Buaya, MP23 Asam, MP24 Belalai Gajah, MP25 Kelat Jambi, MP26 Pisang 40 hari, MP27 Kelat Keling. MP merujuk kepada Musa paradisiaca.

Kultivar seperti Pisang mas, berangan, Cavendish dan rastali ditanam untuk dimakan segar manakala kultivar seperti pisang nangka, raja, lang, relong, tanduk, nipah dan pisang awak sesuai untuk dimasak atau diproses sebagai makanan ringan seperti kerepek. Pemprosesan pisang pada peringkat matang terhad kepada pengeluaran produk kerepek dan tepung manakala pisang yang masak boleh dimakan secara terus atau diproses menjadi pelbagai produk seperti koktel, pisang salai, makanan bayi, kerepek, keropok, jem, jeli, serbuk minuman dan juga cuka.

Kejuruteraan genetik dalam menghasilkan pisang transgenic

Kepentingan pisang sebagai buah segar utama dunia menyebabkan ia menjadi sasaran untuk penambahbaikan kualiti. Antara kaedah yang dilakukan oleh penyelidik untuk menambah kualiti pisang pada abad ini ialah dengan kaedah induksi mutasi (mutasi buatan), penghibridan soma (kaedah pertaupan in vitro antara sel soma diploid atau protoplas) dan kejuruteraan genetik. Kaedah ini dipilih kerana kekangan bahan baka berkualiti daripada kaedah pembiakbakaan kacuk secara tradisi. Melalui pembiakbakaan kacuk tradisi, hanya varieti dalam species yang sama atau species liar sahaja yang menjadi sumber genetik. Kebanyakan pisang yang dimakan adalah triploid dan mempunyai biji bersifat steril dan membiak melalui anak pokok (sulur) yang tumbuh di tepi pokok dewasa.

Pada penulisan ini, kita akan memfokuskan tentang kejuruteraan genetik dalam pembangunan pisang pada hari ini. Banyak perosak dan penyakit yang menyerang pisang di ladang yang disebabkan oleh virus, kulat, nematod, serangga dan bakteria. Selain menghasilkan pokok yang tahan penyakit dan stres persekitaran, kejuruteraan genetik juga mensasarkan penghasilan kultivar yang membuahkan hasil yang cepat dan tinggi serta berkualiti (ketahanan buah, jangka hayat buah, saiz seragam, kandungan nutrien yang tinggi, warna yang menarik, dan rasa yang lazat).

Kajian terhadap pisang dikatakan kurang dilakukan berbanding padi, terutama dari segi penghasilan pisang secara pengubahsuaian genetik. Percubaan untuk mentransformasi pisang melalui kaedah biolistik iaitu penembakan zarah dikatakan bermula pada awal 1990. Namun pisang mula diperkenalkan dengan gen yang membawa trait tambahan bermula tahun 2000. Kebanyakan kajian memfokuskan terhadap pembangunan kultur pisang yang tahan penyakit “black and yellow leaf streak diseases” dan reput Fusarium (Panama diseases). Kedua dua penyakit ini sangat kritikal untuk diatasi kerana telah menyebabkan kerugian besar kepada peladang.  Penggunaan bahan kimia sekerap 70 kali setahun untuk mengatasi masalah ini juga dilihat berbahaya dari segi kesihatan buah dan juga alam sekitar. Di Malaysia, penyakit darah pisang mula dikesan pada tahun 2007 di Johor selepas banjir besar berlaku. Penyakit yang disebabkan oleh bakteria ini telah menyebabkan penurunan mendadak komuditi pisang di negara kita.

Proses Kejuruteraan Genetik pada Pisang

Secara asasnya kejuruteraan genetik yang dilakukan terhadap tumbuhan seperti pisang melibatkan tiga proses utama iaitu pemilihan gen, proses kultur tisu dan pemindahan gen terpilih ke dalam kultur tisu. Pokok yang terhasil daripada proses ini dipanggil tumbuhan transgenik. Kultur tisu adalah kaedah penghasilan pokok melalui kepingan akar atau daun tumbuhan kepada kalus, kalus embriogenik, embrio, poliembriogenik, daun dan akhirnya akar secara berperingkat. Media pada kultur penanaman diubah pada setiap peringkat untuk merangsang pertumbuhan.

Setelah proses kultur tisu selesai, kultur ini perlu ditransformasi dengan memindahkan gen asing yang membawa trait tertentu (dipilih pada peringkat awal) melalui proses biobalistik (penembakan zarah) ataupun menggunakan bakteria Agrobacterium. Setelah gen dipindahkan ke dalam sel tumbuhan, gen tersebut akan berganda bersama tumbesaran pokok dan membesar menjadi pokok yang dipanggil pokok transgenic. Biasanya transformasi pisang dilakukan pada bahagian akar kultur tisu.

Bagi tujuan memajukan satu satu tanaman melalui kejuruteraan genetik, data tentang genom yang bermanfaat sebagai sumber genetic adalah sangat penting. Sehubungan dengan itu, kajian transformasi genetik ke atas pisang telah banyak dilakukan baru baru ini selepas penjujukan genom pisang liar, M. acuminata (DH-Pahang), yang menjadi leluhur pisang moden hari ini telah dianalisa dan dikongsi untuk manfaat bersama. Percubaan untuk menanam pisang transgenik tahan penyakit secara terkurung mula dilakukan oleh beberapa kawasan seperti di Israel, Uganda, Australia dan Amerika Syarikat. Namun pada 2011 Queensland University of Technology membuat percubaan untuk menanam pisang transgenik yang dipertingkatkan kandunganVitamin A dan zat besi.

Beberapa cabaran perlu diatasi untuk memastikan kejayaan dalam penghasilan pisang transgenik antaranya ialah memerlukan masa inkubasi (pengeraman) yang lama  untuk aruhan kalus selepas gen dimasukkan ke dalam sel dan kesukaran menghasilkan kultur ampaian. Kombinasi antiobiotik dan vitamin pula haruslah sesuai bagi memastikan kejayaan menghasilkan kalus pokok. Setelah pokok transgenik terhasil, banyak lagi proses yang perlu dilakukan seperti PCR bagi memastikan gen terpilih berjaya dimasukkan dan digandakan dalam sel tumbuhan transgenik.

Kajian lapangan yang memerlukan masa, ruang dan tenaga juga perlu dihasilkan sebelum pokok transgenik ini diperkenalkan kepada umum. Secara kesimpulan, dana yang besar diperlukan bagi menghasilkan tumbuhan transgenik yang bersaiz besar seperti pisang. Oleh itu tidak hairanlah tidak banyak kajian yang dilakukan jika dibandingkan dengan padi.

History of Bananas – ABGCMaklumat Komoditi: Pisang – MyagroMusa – PromusaRemy, S., Kovacs, G., Swennen, R., & Panis, B. (2011). Genetically modified bananas: past, present and future. In II Genetically Modified Organisms in Horticulture Symposium 974, 71-80.  Penyakit Pisang – ebuletin mardiElayabalan, S., & Kalaimughilan, K. (2013). Genetic engineering in banana and plantain. Adv Genet Eng, 2 (114), 2169-0111.  D’Hont, A., Denoeud, F., Aury, J. M., Baurens, F. C., Carreel, F., Garsmeur, O., et al. (2012). The banana (Musa acuminata) genome and the evolution of monocotyledonous plants. Nature, 488(7410), 213-217.


11 Makanan yang Meningkatkan Metabolisma Badan

Pernahkah anda mendengar kenalan anda mengatakan bahawa kadar metabolisma yang rendah adalah punca kepada masalah berat badannya? Bagaimana metabolisma mempengaruhi berat badan? Apakah makanan yang berupaya meningkatkan metabolisma? Artikel ini akan membincangkannya dengan lebih mendalam perkara ini.

Metabolisma ialah kadar penggunaan/’pembakaran’ kalori oleh tubuh badan bagi memastikan segala fungsi dan proses dalam badan dapat berjalan dengan lancar. Ia adalah satu proses di mana makanan yang kita ambil ditukarkan kepada tenaga (kalori) untuk diguna pakai. Secara asasnya, semakin tinggi metabolisma badan, semakin banyak kalori ‘dibakar’ lalu mencegah kenaikan berat badan.

Umum mengetahui bahawa apabila kita melakukan senaman, kadar ‘pembakaran’ kalori akan menjadi semakin tinggi. Tetapi tahukah anda, ketika kita sedang duduk rehat, badan kita juga memerlukan tenaga untuk memastikan kelancaran fungsi-fungsi asas seperti pernafasan, peredaran darah, membaiki sel, dan lain-lain. Kalori yang digunakan bagi menjalankan fungsi asas inilah yang digelar sebagai kadar metabolik basal (basal metabolic rate) atau secara singkatnya: Metabolisma.

Faktor yang Mempengaruhi Metabolisma

Setiap individu mempunyai kadar metabolisma basal/asas yang berbeza, dan dipengaruhi oleh beberapa faktor seperti:

Saiz dan komposisi badan. Individu dengan tubuh bersaiz besar atau mempunyai komposisi otot yang tinggi seperti atlet akan mempunyai kadar metabolik basal yang tinggi. Apabila sel-sel otot berkurangan, metabolisma akan menurun. Badan berupaya membakar sehingga 200-300 kcal sehari bagi setiap 1 kg otot.Jantina. Pada asasnya, lelaki mempunyai komposisi otot yang lebih tinggi daripada lemak berbanding wanita. Justeru itu lelaki mempunyai metabolisme lebih tinggi.Umur. Apabila umur seseorang meningkat, jumlah otot akan berkurangan lalu menyebabkan berat badan disumbang lebih banyak oleh komposisi lemak. Hal ini mengurangkan kadar metabolisma.

Walaupun kita tidak dapat mengubah faktor seperti jantina dan umur, kita dapat menentukan pengambilan makanan yang dapat meningkatkan metabolisma.

Sebelum kita kenali beberapa jenis makanan tersebut, kita perlu tahu bahawa sarapan pagi merupakan hidangan yang sangat penting bagi menggerakkan metabolisma serta memastikan metabolisma badan kita berada pada tahap optimum. Elakkan daripada melangkau waktu sarapan pagi! Sebolehnya, ambil sarapan pagi sebelum  jam 8.30 pagi kerana kadar metabolisma adalah paling tinggi pada waktu tersebut.

Makanan yang Meningkatkan Metabolisma

1. Makanan tinggi Protein

Makanan daripada kumpulan protein seperti daging, telur, ikan, ayam, susu, dan kekacang berupaya meningkatkan metabolisma dalam tempoh beberapa jam.

Bagaimana protein meningkatkan metabolisma? Protein memerlukan lebih banyak tenaga untuk proses penghadaman. Perkara ini dikenali sebagai kesan termik makanan (thermic effect of food), atau dalam bahasa yang mudah, jumlah tenaga/kalori yang diperlukan untuk menghadam, menyerap, dan memproses nutrien dalam makanan. Berbanding karbohidrat dan lemak, protein paling banyak meningkatkan kadar metabolisma iaitu sehingga 15 ke 30%.

2. Makanan tinggi Zat Besi, Zink, dan Selenium

Ketiga-tiga mineral ini diperlukan bagi mengekalkan fungsi kelenjar tiroid, yang mengawal metabolisme. Kajian menunjukkan pemakanan rendah zat besi, zink, dan selenium akan mengurangkan rembesan hormon daripada kelenjar tiroid lalu menurunkan metabolisma. Antara contoh makanan yang membekalkan mineral-mineral ini ialah daging, makanan laut, kacang dan kekacang.

Komponen dalam cili yang dikenali sebagai kapsaisin, bukan sahaja memberi rasa pedas malah berpotensi meningkatkan metabolisma dengan membakar lebih banyak kalori serta lemak. Ulasan daripada 20 kajian menyatakan bahawa kapsaisin membantu membakar sebanyak 50 kalori tambahan. Namun, terdapat beberapa kajian yang berpendapat sebaliknya.

Artikel Berkaitan: Cara Tanam Cili

Kajian menunjukkan kafein di dalam kopi boleh meningkatkan metabolisma sehingga 11% lebih tinggi. Enam kajian berlainan melaporkan bahawa individu yang mengambil kira-kira tiga cawan kopi sehari dapat membakar 100 kalori tambahan. Walaupun begitu, kesan ini berbeza mengikut individu dan bergantung kepada faktor seperti umur dan berat badan.

Secawan teh mengandungi komponen fenolik kafein dan katekin. Menurut kajian, kedua-dua komponen ini mampu meningkatkan metabolisma badan sehingga 4-10%, terutamanya bagi teh hijau dan teh oolong. Selain itu, teh hijau dan oolong berupaya meningkatkan penggunaan lemak di dalam badan sebagai sumber tenaga. Seperti kopi, kesan ini juga berbeza mengikut individu.

Kekacang seperti kacang kuda, kacang tanah, dan dal mengandungi protein yang tinggi berbanding tumbuhan lain. Kandungan protein yang tinggi ini menyebabkan tubuh badan membakar lebih banyak kalori bagi proses penghadaman. Dalam satu kajian, individu yang mengambil diet tinggi kekacang selama 8 minggu didapati mempunyai metabolisma yang lebih tinggi dan mengalami penurunan berat badan sehingga 1.5 kali ganda.

Kajian ke atas tikus makmal mendapati koko dan ekstrak koko berupaya menghasilkan gen yang menstimulasikan kegunaan lemak untuk tenaga, terutamanya bagi tikus yang diberi diet tinggi lemak atau kalori. Namun, kajian terhadap manusia masih terhad sebelum kesimpulan yang kukuh dapat dibuat.

Selain mengekalkan hidrasi, pengambilan air kosong yang cukup juga mampu meningkatkan metabolisma buat sementara (sejam hingga sejam setengah selepas minum) sehingga 24-30%. Kira-kira separuh daripada peningkatan kadar metabolisma ini adalah disebabkan oleh kalori tambahan yang diperlukan untuk memanaskan air kepada suhu badan.

Iodin adalah mineral yang diperlukan untuk menghasilkan hormon tiroid dan mengekalkan fungsi kelenjar tiroid. Rumpai laut ialah contoh makanan yang membekalkan iodin. Salah satu fungsi hormon tiroid adalah mengatur kadar metabolisma badan. Namun begitu, sesetengah jenis rumpai laut seperti kelpa (kelp) mengandungi iodin pada jumlah yang sangat tinggi dan perlu dielak daripada dimakan dalam kuantiti banyak.

Selain membantu mengawal rasa lapar, halia juga dapat meningkatkan suhu badan dan kadar metabolisma. Dalam satu kajian terhadap individu berlebihan berat badan, halia membantu menurunkan berat di samping merendahkan tahap gula dalam darah dan meningkatkan tahap kolesterol baik.

11. Sayur berdaun hijau

Sayur berdaun hijau seperti bayam mampu meningkatkan metabolisma kerana kandungan zat besi yang tinggi. Kebanyakan sayur berdaun hijau juga membekalkan magnesium, satu lagi mineral yang menyokong metabolisma dan 300 proses lain dalam badan.

Selain daripada makanan di atas, cara lain bagi meningkatkan metabolisma badan adalah dengan mendapatkan tidur yang cukup dan melakukan latihan kekuatan dan ketahanan (strength and resistance).

Benar, metabolisma badan juga sedikit sebanyak mempengaruhi berat badan. Namun, perkara utama yang memberi kesan kepada kawalan berat badan dan perlu diberi fokus ialah keseimbangan kalori; kalori yang diambil daripada makanan dan minuman serta kalori yang dibakar melalui aktiviti fizikal atau senaman.

Kenaikan berat badan yang dipengaruhi sepenuhnya oleh metabolisme adalah dalam keadaan tertentu seperti masalah kesihatan yang merendahkan metabolisma. Sebagai contoh, individu dengan masalah kesihatan hipotiroidisme dan Cushing’s syndrome.

Sekiranya anda mengalami kesukaran dalam mengawal berat badan, beri perhatian dahulu kepada jumlah kalori yang anda ambil serta aktiviti senaman yang anda lakukan bagi membakar kalori tersebut. Amalkan pemakanan seimbang yang merangkumi semua jenis kumpulan makanan dalam kuantiti sederhana.

Hospital Tapah. Cryolipolysis vs obesiti. Kementerian Kesihatan Malaysia. (2018). Intervensi Pengurusan Berat Badan.Kementerian Kesihatan Malaysia. (2019).  Facebook KKMMayo Clinic. (2017). Metabolism and weight loss: How you burn calories. Olsen, N. (2019). Best 10 foods to boost metabolism. – MedicalnewstodayPetre, A. (2016). The 12 Best Foods to Boost Your Metabolism. – Healthline